text:
行程:Cuzco>Moray&Moray圓形梯田>Salinas de Maras鹽田
交通:Inca's Connections (1day Bus Tour, s.17/ppl )
琴日嘅攰係值得,換黎今日可以一早出發去Moray圓形梯田&Salinas de Maras鹽田.晨早起身要用廁所,多數都有外國人沖涼(其實我都係外國人),咁咪行遠少少個廁所,咁就遇見今日嘅除草機一號.原來hostel每日都會請黎唔同嘅羊駝黎食草,當佢地係剪草機咁一part part剪.
位於山腰嘅hostel都幾舒服,重要係沖涼夠熱水,如果唔係天氣咁涼,又係高山地區好容易有高山症.
Kurumi Hostel
Address: Calle Arcoiris 488, Cusco City Centre, 084, Cuzco
Price: US$6/night
約好Local tour 嘅帶頭人8:00am係武器廣場集合,之後行左一段路去上架大旅遊巴.旅遊巴上嘅遊客都黎自唔同嘅旅行社,大家比嘅價錢有平有貴,當地旅行社做嘅工作係一個中介人,將我地D豬仔集運,所以去到Cuzco參加乜都要貨比三家.我join嘅tour感覺都算平,約S/17包車包導遊.即係HK38左右!
去Moray, Maras&Salinas需要買門票.Moray同心㘣,散買門票大約S/8.Salinas鹽田,散買門票大約S/7.計過之後會去嘅景點比較多的話,買一張boleto turistico套票
會比較抵,分別有S130/10day或S70/1day.去邊買?導遊會問你啦!之後係景點門口就買到.
boleto turistico包括17個境點: Tambomachay,Pukapukara,Q'enqo,Saqsaywaman,
Pisac,Ollantaytambo,Chinchero,Moray,Centre Qosqo de Arte Nativo音樂表現
唔知係咪本身我就有偏好印加人嘅輪廓呢?我地團嘅導遊都幾靚仔,有少少基斯杜化嘅feel ,當然係秘魯版XD
Moray係Cusco西北方50km左右,由一個大圓形梯田和兩個細D嘅圓形梯田組成.導遊話呢度係印加時期嘅農業實驗場地.利用山勢高低做出唔同嘅小型氣候區.而種植嘅多數係薯仔同粟米.不過,導遊話而家就唔用得啦!因為氣候同古印加時期已經改變左.
每一層梯田高度大約150cm,以同心圓放射栽種.係網上見到話,最高同最底部嘅溫度會因季候風同太陽嘅影響而相差15度.
導遊全程都以雙語講解,但係有好多深入嘅講解真係聽唔明佢講乜~好可惜!上網都搵唔返相關資料~
咁點解話疑似Spock上身呢?是咁的......團友C好kai咁係moray前做一個Spock招牌動作,但係佢竟然完全唔知Spock係乜水WOR!唔同呢度夠曬靈氣接通佢第六感同外太空溝通?咁印加人不嬲都好神秘又多傳說WOR!你話moray係農業研究者,實情可能係比外太空船停嫁者!個圓咪岩岩好停到架企業號囉!
黎到Salinas de Maras會見到好多手信買,特別係鹽!係市內唔覺有鹽出售,黎到呢度唔買鹽點得呢?連香港賣成百蚊一枝嘅粉紅晶鹽都有,只係幾蚊港幣咋!
Salinas de Maras鹽田,階梯狀嘅鹽田位於祕魯庫斯科北方嘅聖谷(Sacred Valley)
過去2千年,一直為當地人提供食鹽,礦物質含量非常豐富.古時呢度嘅鹽會長途跋涉被帶到馬丘比丘,用黎交換肉類或羊駝.
印加帝國建立之前,呢D鹽田係已經存在?真唔真無人知LU~
而知道嘅係鹽水黎自地下泉水,濃度極高.從山上開始引流到各個鹽田,通過多個纖細引渠流入幾百個面積不足4米嘅鹽池.
隨鹽水蒸發,鹽體結晶附係鹽池嘅泥墻表層及池底上.鹽池管理員係呢個時候要關水渠,等待鹽池乾透.幾日後管理員刮去乾燥嘅鹽,重新開啟水渠重複之前做法.
玫瑰鹽或是粉紅鹽,因含有鐵質,所以會呈現粉紅色或是深紅色,宛如玫瑰花辦顏色.
Sal de Maras瑪雅氏粉紅鹽介紹
https://www.youtube.com/watch?v=IG4k013-x6s
半日團大約下午三點左右完結,送返大伙兒到武器廣場附近.順道去埋琴日見到好似唔錯嘅烤雞餐廳,食埋先返hostel啦~要行返上山wor!meun一打開全部睇唔明,仲洗出翻譯app,只要影住D字就可以翻譯做英文,不過譯完都唔明囉!最後,由一位烏拉圭美女出手相救,幫手開解meun之迷,仲為幫問埋餐廳上網密碼.原來人地都去過香港工幹,又一口流利英文,又靚女!烏拉圭真係出名美女多~隨便一個都殺死人!


c: text/html

text:
2013年3月30日 星期六
三儍襲東京 day 5 30/3/2013
今日我哋就要返香港,所以要爭取時間,由於得半日,為咗慳時間,所以只響池袋活動.一早起身執好哂行李就摷醒3位少爺起身梳洗食早餐,搞掂哂就落lobby book埋去機場嘅巴士再出去行街.第一站係超市,我哋買咗大量零食同好靚嘅士多啤梨做手信,返酒店放低之後再行藥房,買護膚品化妝品同等等;終於夠鐘等到百貨公司開門喇,第一時間行西武,用咗唔夠半個鐘買咗銀包同手袋,仲要平香港幾百蚊,滿足!
由於要撘點幾嘅shuttle出機場,我哋要好趕咁返酒店,極速整理好行理就上車,好彩無留低是旦一件行李或其中一個細路.個幾鐘嘅車程之後終於到咗成田機場,我哋check in咗之後仲有好多時間先上機,所以先食午餐.求其入咗一間食天婦羅嘅餐廳食飯,哈!估唔到有驚喜喎!d嘢唔算貴之餘仲幾好食.食飽飽之後再行街,居然俾我見到某女裝牌子做8折,比響東京買更平,唔駛講緊係即掃啦,happy shopping 之後係時侯上機返香港啦,日本,我哋好快番嚟㗎!
張貼者: jacqueline 於 上午3:16 沒有留言:
2013年3月29日 星期五
三傻襲東京 day 4 29/3/2013
嗚嗚⋯張SD card 唔見咗,所以day 4 ,5嘅遊記得番少量大少部相機影,好有王家衛風格嘅相咋!請見諒!
一早起身食完早餐就出發去今個trip另一重點 – 鐵路博物館.鐵路博物館位於崎玉県,但由池袋出發都好方便,只係半個鐘頭嘅車程就到.去到博物館雖然未夠鐘開門,但已經好好人等陣入場.博物館準時10點鐘開門,我哋買咗入場卷入咗場之後就第一時間跑去拎駕駛小火車嘅予約卷(整理卷),但已經去到下晝兩點半,換言知如果我地想玩揸小火車就要等多4個幾鐘.
響哩幾個鐘我地就參觀下日本唔同型號嘅火車,仲坐咗微縮版嘅小火車,大少二少響playground玩到咁上下我哋多開始有d肚餓,所以就響博物館嘅便當店買咗幾個便當,去咗其中一架陳列嘅火車去吃午餐.
d便當其實都幾好味,不過最唔好就係凍嘅,而且分量偏少,價錢都唔平.食完午餐我哋就繼續參觀,周圍行下睇下,終於到2點,我哋就去揸小火車嘅counter買飛,等咗一陣就有得玩喇.小火車嘅控制好簡單,只係控制開車,車速同停車,但對大少嚟請已經好好玩,至於二少⋯都係做乘客算啦.由於我哋有三張整理卷,所以可以俾大少玩多一次,話咁快就玩完,我哋就去咗博物館嘅精品店買咗d紀念品,之後就離開嘞.
下一站完定係去outlet血併,但因為車程問題,再加上大家都已經好攰所以決定取消.我哋先番酒店休息一陣,再去秋葉原𣿬合埋朋友就去食飯,不過想食嗰間餐廳居然話已經唔入客,唯有去和民食算數.
今晚係最後一晚響東京,食完飯已經好夜,但因為覺得硬係未行夠,所以我哋繼續夜遊池袋,行24小時都開嘅藥房同激安店,買夠就番酒店執行理同休息嘞.(day 4 完)
張貼者: jacqueline 於 上午3:10 沒有留言:
2013年3月28日 星期四
三儍襲東京 day 3 28/3/2013
一早起身梳洗完就出發,見時間仲早,先到酒店附近嘅超市行個圈,超市係新開,由酒店行過去只係五分鐘路程,雖然無Sunshine City附近嘅西友咁大,但勝在方便同新淨,行完我哋就出發去上野,先嘆個靚早餐,再𣿬合埋朋友就到上野恩賜公園賞櫻.
原本我哋行程無賞櫻呢項,不過今次嚟東京撞正提早開花,而且呢段時間仲係滿開,唔睇櫻花似乎嘥咗,所以決定加插賞櫻.上野公園係熱門賞櫻地點,去到已經人頭湧湧,我哋慢慢行,邊行邊映相,行到咁上就到涉谷食飯.
午餐我哋去渉谷嘅美登利食壽司,一如以住美登利都係咁長龍,排咗半個鐘之前終於有得食嘞.我哋點咗set,包括茶碗蒸,蟹膏沙律,味噌湯同壽司,d嘢好好味,分量亦好多,飽到攬住個肚走.
食飽咗最好就係行街 shopping,今日最大目標就係去買鞋,行咗涉谷幾間大型百貨公司,終於買到心頭好,仲要兩對咁多!行咗一陣見個肚有空位,係時候食甜品.我哋去咗上次嗰間牛奶雪糕專門店食雪糕,不過唔知係咪太多人買整唔切,所以d雪糕無咁滑,仲有d溶溶地.
食完雪糕就繼續行街,由涉谷行去原宿途中有個小公園,裏面有幾棵開得好靚嘅櫻花樹,入去行咗陣再繼續行街,行完裏原宿再行我最鐘意嘅 Laforet,最後只係用咗半個鐘就掃咗唔少靚衫.
行完街街係時候抖抖,我哋搭metro番池袋,先去東武百貨樓下嘅蛋糕店買蛋糕,再返酒店放低d戰利品,休息一陣就出去食晚飯.今晚去磯丸水產食燒海解鮮,雖然唔算好平,不過真係好好味.食完番酒店沖好涼再食埋好好味嘅蛋糕就瞓嘞!
張貼者: jacqueline 於 上午2:53 沒有留言:
2013年3月27日 星期三
三儍襲東京 day 2 27/3/2013
玩完已經點幾,係時候食lunch,今餐我哋去ぽムの樹食蛋包飯,d蛋包飯真係好好味,蛋皮又嫩又香又多汁,而且價錢又唔貴,食飽就去行街街.
原本plan咗去 Toyota 嘅 Megaweb睇車,不過出面大風大雨又涷,而且 Decks 同附近好多嘢行,所以決定更改行程,行下街算數.我哋行咗台場嘅懷舊商店街,西松屋買咗d bb用品,就撘 Metro嘅臨海線轉JR到東京站行東京駅一番街.
到東京駅一番街最主要係去Miffy shop,不過可惜Miffy d用品啱睇唔啱駛,所以浄係買咗少少糖果就算.反而之後響Tomica shop,收獲都幾豐富,兩位少爺行到唔捨得走.
張貼者: jacqueline 於 上午2:48 沒有留言:
2013年3月26日 星期二
三儍襲東京 day1 26/3/2013
餓咗2年,我家三少出埋世,終於可以去東京玩啦.出發前好多人都覺得不可思議,因為兩個大人帶住三個細路去旅行似乎好高難度,但我哋實在太想去旅行喇,又想去睇下為食二少不斷食食食嘅樣,所以心口掛個勇字,出發!
我哋一早出發,去到機場check in 咗之後就先食個早餐,再慢慢行過登機閘口預備上機,之前預備咗個玩具喼比俾二少,佢超開心,拉住個喼四圍行,去到邊拉到邊,哈!又估唔到佢咁有責任心,幾時都記得個喼喎!
話咁快就上機,我哋第一項挑戰嚟喇:要同時handle一大一小bb再加一個細路響take off 同 landing 時坐定定唔扭計;四個鐘嘅機程乖乖哋留響自己嘅位度唔搔擾到人.好彩三儍都好合作,全程都無乜扭計,食完就瞓,瞓醒就玩,話咁快就到東京喇.
到埗後因為有bb,所以可以極速地行priority line過海關,拎行李.到咗入境大堂先拎咗張無乜用嘅 free wi-fi card,再用香港予先買定嘅limousine換票証去counter換到池袋,雖然我哋趕到撘3點25分嗰班車,但可惜架車得番2個位,唔夠我一家5口坐,所以迫住坐下一班遲半個鐘嘅車.
都唔知好彩定唔好彩,下一班車好少人坐,我哋可以坐得好舒服,但唔好彩嘅係勁塞車,足足要3個幾鐘先塞到出池袋.我哋嚟緊5日會住池袋 Metropolitan Hotel,亦即係limousin 嘅總站,雖然貴少少但勝在唔駛推住d行李週街行兼且可以加床,我哋check in咗,上房放好行李就會合早一步到東京嘅朋友出去.原先想去行Akachan買dbb用品同尿片呢幾日用,但因為太塞車而失哂予預算,結果只有去咗Sunshine City嘅玩具反斗城買嘢,再去埋附近嘅西友買早餐小食生果返酒店響用.
買完嘢係時候要食嘢,因為大家都好攰,所以只係響應酒店附近嘅和民解決,雖然只係和民,但日本嘅始終好味d,食飽就返酒店,三儍沖完涼就已經瞓哂,我哋響享用完甜品都休息啦!
張貼者: jacqueline 於 上午2:34 沒有留言:
訂閱: 文章 (Atom)

robotstxt: allowed

filter: keep


text:
今日係小慈學校一年一度既中秋節慶祝會, 可以著便服返學, 亦都要帶燈籠 + 月餅/生果參加提燈會
而家做任何決定之前都要問過小慈小姐既..... 今日著咩色襪呀? 紮唔紮辮呀? 返學帶月餅定帶生果呀? 於是, 小慈今日決定係要著白色襪, 唔紮辮, 一定帶月餅返學校請陳老師食
不過小慈都係誤會左, 佢成日都有一個錯覺認為一唔駛著校服返學個日, 爸爸媽媽就會同佢一齊既 (不過對小慈黎講, 可能呢個唔係誤會而係主觀意願!) 所以當我好殘忍咁同佢講 "唔係呀, 媽媽今日要返工丫麻" 小慈係即刻眼紅紅想喊啦, 我都想同你一齊參加 party 架, 傻豬! 不過老師都冇請爸爸媽媽去.... 云云.... 好在小慈都受氹, 轉移下視線話佢聽個兔仔燈籠有碌可以同小慈一齊行就開心番, 而家大個女識講道理, 同埋佢知道扭計係冇用既, 媽媽話得就得, 唔得就唔得, 屋企都唔會有其他人支持佢扭計, 所以而家既小慈只係會問下, 探聽下咁. 俾人拒絕自己既要求梗係會唔開心架啦, 不過好快就冇事咁解. 呢一種做父母既堅持係好難架, 總之秘訣就係唔好一時一樣啦, 小朋友會無所適從, 唔知你 d 大人想點.
講開呢個兔仔燈籠我真係好自豪架, 因為我係 2007 年小慈 17 個月大時買既, 已經玩左 3 個中秋節勒, 幾環保
小慈呢張相都未夠歲半, 而家睇番覺得佢好攪笑呀
好在我個樣都唔係相差好遠


text:
今日係弟弟農曆 1 歲正日, 咁岩小慈學校又停電唔駛返學, 真係有咁岩得咁橋! 於是我今日決定做偉大的母親, 帶 2 隻 B 去迪士尼過雪亮聖誕! 秋秋要返工請唔到假, 弟弟仲咁細, 1 拖 2 暫時未有可能, 所以帶埋工人姐姐一齊去玩啦!
開門未呀? 兩姐弟好心急入場呀!
今日天氣好好唔太凍又唔曬, 只係估唔到星期一都仲咁多團友, 一入場本來想搭火車, 點知見到架迪士尼巴士上客喎, 問一問真係可以上車, 不過要收埋 bb 車, 到我地攪掂晒準備坐低時, 竟然 1 個位都冇 @.@ 原來係我地忙碌地收野之際, 其他乘客已經填滿左架車, 當時我拖住小慈, 工人抱住弟弟真係企左係度, 攪左咁大輪先要我落車?! 我制小慈都唔制, 好在架車入面都有 d 好心港人, 同我講 bb 一定要坐架, 於是叫自己個個已經至少 10 歲既仔坐大脾, 自己又坐前 d 咁擠出空位俾我地坐, 其他同胞真係不為所動架... 唉... 無言以對... 不過都無損我地既雅慶, 呢架龜速巴士真係第 1 次搭, 路程只係由小鎮大街火車站駛到去城堡附近, 都要搭 10 分鐘, 係唔係好 '快' 呢?! 不過小慈同埋弟弟已經搭到 e 嘩鬼叫
小慈都係掛住架火車, 於是就係幻想世界站上車, 弟弟都係第 1 次搭, 沿途多多野講, 又拍手又手指指又大叫咁興奮非常! 咁多野睇對弟弟黎講太刺激喇
兜左 2 次小慈都唔捨得落車, 弟弟過度興奮體力透支, 後尾仲俾架火車整暈左, 訓埋..... 點知落車就醒左, 左望右望見周圍唔同樣又 high 過唔肯訓, 於是轉戰 Winnie the Pooh, 第一轉要排 15 分鐘, 玩完 encore 已經要排 25 分鐘, 對我地呢 d 有經驗人士黎講梗係唔玩啦, 15 分鐘都嫌多, 過對面玩灰姑娘旋轉木馬好過
帶住 2 個 B, 下下都要泊車羅車又行得慢, 玩左幾樣野已經夠鐘換片飲奶食野, 時間真係唔係好見洗, 所以路過見到 d 卡通人物就要爭取時間影相 ^^
哈~~ 有驚喜呀! 估唔到弟弟又有我地既家族遺傳唔怕大公仔, 弟弟見到史迪仔超級興奮!! 大叫到連史迪仔都要摸下佢個頭安撫佢, 開心得好緊要呀!
趁小慈訓左我就去排廣東話史迪仔, 小慈歲幾時睇過 1 次, 大喊收場, 今時今日既佢真係大個女, 雖然都係唔係咁鍾意暗既環境同埋大聲, 但有得同史迪仔傾計佢都樂在其中 ^^ 係有 d 緊張, 連史迪仔問佢叫咩名都啞左, 但到最後要幫史迪仔搵逃生路線時, 小慈又好投入咁有咁大聲叫得咁大聲啊~~ 睇完之後仲話下次佢要話俾史迪仔聽佢叫 Grace 喎! 最緊要寶貝女你開心
睇埋閃耀冬日既亮燈我地就返屋企, 等唔到 8:00pm 煙花, 唔好話佢地, 我都攰, 聽日仲要返學, 所以閃~~
今日真係好開心, 我最估唔到弟弟咁 enjoy, 開心到唔駛訓都得既! 真係要多 d 帶佢出黎見下世面先得呢!


text:
今日小慈第一年參加學校旅行, 亦都係 Frankie 叔叔同埋 Winnie 姐姐既大喜日子, 所以爸爸要幫手做兄弟, 由於我唔想錯過小慈學校既任何活動, 於是大住個肚帶埋工人姐姐一齊去旅行喇!
爸爸晨咁早就西裝畢挺咁出門口, 小慈問爸爸係唔係返工? 我話爸爸去街, 一陣媽媽同埋姐姐一齊同小慈去旅行, 諗住小慈實話好野啦, 估唔到小慈扁晒嘴話唔去, 換校服準備出門口時小慈仲扭計添 !?!
行去搭火車又拉我返轉頭話: "旅行唔係去呢度呀!" 於是我意識到小慈誤會左, 佢以為我送佢返學跟住會走賣甩佢呀! Oh No~~~ 即刻抱起佢解釋返學校搵陳老師然後一齊去旅行呀! 點知講完小慈都係唔想, 扁晒嘴嬲爆爆! 我再講清楚 d 話: "媽媽今日唔返工喎! 姐姐都唔去 market, 我地一齊去旅行呀!" 小慈先開始明明地, 路途上我要強調好多次媽媽唔返工 @.@
入到課室, 小慈唔肯自己坐, 一定要坐我大脾之餘仲要我攬住佢成個人依偎住我嗲到飛起, 老師同佢打招呼都唔睬慌死我會消失咁, 一直到大家集合好離開學校出發上旅遊巴士, 小慈即刻好似如釋重負咁終於都明白我真係同佢一齊去旅行, 唔係返學先開始笑, 蹦蹦跳咁上車, 係架車度肯自己坐, 又同老師打招呼, 又介紹 d 同學俾我識, 好興奮咁睇風景, 小慈真係好傻呀!!
上到旅遊巴先開始識笑
親子同樂猜情尋 @ 元朗保良局賽馬會大棠渡假村
開幕禮跳大會主題舞 : 開心世界, 小慈跳得太開心走到過左對面海咁滯, 真係俾佢笑死
上完工作坊已經 12:10pm, 小慈開始扭眼訓, 食左幾啖飯就問我羅枕頭抱住佢仲即刻訓著, 好在呢度有個休息室攬住佢係梳化訓左一個鐘頭, 叉足電又出去玩喇~~
呢個大棠渡假村都好大, 有 playroom, 又有室外遊樂場, 小慈好開心
仲有沙池呀!! 小慈玩到唔捨得走
同學仔賴俊邦
最錫小慈既班主任陳老師 ^^
讚小慈食野叻左會添食, 次次都會添雪梨, 粥, 最鍾意飲湯, 飯送反而少可能佢食得慢呀! 多謝陳老師咁小心又細心留意照顧小慈
何校長非常親民


text:
發覺自己通常都唔會跟大隊; 亦唔中意同人掙,同人搶,更加唔會同人作比較.假如嗰度已經有一大班人群喺度搶緊,我絕對唔會喺人群中.
一般人選擇去嘅地方,我唔會感興趣.一般人中意食嘢大過天,我卻相反討厭食嘢.一般人都會去玩Candy Crash,我就連嗰遊戲玩法都一知半解.
即使我只得少數,但我還是以它抵抗命數!
少數並唔代表有問題,少數並唔喺下靶,少數喺唔需要怯懦嘅.
Wednesday, August 14, 2013
少數喺唔需要怯懦
發覺自己通常都唔會跟大隊; 亦唔中意同人掙,同人搶,更加唔會同人作比較.假如嗰度已經有一大班人群喺度搶緊,我絕對唔會喺人群中.
6 comments:
我都係自明清高, 哈哈!! candy crush我都冇玩, chatime我從未飲過.. 不過minions就唔知點解咁多人同我爭???!!!ReplyDeleteReplies
Minions我都唔好囖.其實某程度上我都幾獨家村; 呢嗰世界咁大,何必要同人爭呢?Delete
Btw, chatime喺乜?飲品?
我认为唔需要跟大众.为么?我就不喜欢candy crush.ReplyDeleteReplies
除咗candy crush之外; 食嘢前千奇唔好影相囖!唔該曬!Delete
黎一样嘢我係打死都唔做嘅,除咗我自己花咗大半日煮嘅嘢之外.ReplyDeleteReplies
自己煮嘅就後來分解,不過都唔好餐餐都post上社交網站囖.Delete
影低自己做留念咪得囖.


text:
不一樣的服務.不一樣的感受 ~ by Winnie CHU
參加服務名稱:
傷健藝墟繽FUN團 (2015年08月)
傷健藝墟繽紛團的整個服務計劃終於完成~
感恩有今次嘅機會,可以係呢度成為工藝導師,將自己熱愛嘅嘢教授比其他人,令人哋體驗完之後都鍾意,然之後又會再教其他人.中間的滿足感真係好大.
係呢3個星期入面,同學生們的互動中有很深的感受. 我見到啲有肢體殘障嘅學生,一開始已經非常期待學習我哋帶去嘅工藝.其中我地會擔憂佢能力嘅限制,做皮革夠唔夠力呢? 得一隻手可以靈活做圖章雕刻會唔會好危險呢?表達嘅時候說話唔清楚究竟會唔會可以係藝墟教到人做呢? 佢哋會唔會唔夠信心呢?
種種嘅擔憂其實原來都只係我對佢地的唔解.由一開始我見到佢哋已經非常之主動參與,既期待又興奮.客觀嘅事實可能係佢哋肢體上有障礙,但係結果佢哋都一樣非常出色.雖然隻手唔夠力,但係佢哋用努力去完成,既細心,又認真同埋堅持,有耐性咁去做到最好.唔係馬馬虎虎,或者輕易放棄直接叫義工幫手.結果佢哋啲作品有好多都靚過我地的義工tim.(亦令義工們更積極去做)
曾經諗過要坐住輪椅會唔會好自卑呢, 但係見到佢哋散發出來的正能量,令人非常之樂意同佢接近.對人嘅真誠令我感到非常之舒服.
原來呢個世界上有咁漂亮嘅人,單純地鍾意做就會全力去做.
其實人就係咁啦,因為食生嘢會病,所以學識煮嘢食,因為怕黑,所以會運用燈光. 因為唔識得飛,所以先發明到飛機.
因為我們不夠完美,所以我們有無限可能.
做得到,只因為相信,相信自己會做到.
透過今次嘅服務,亦都鼓勵左我,唔需要為左不確定的未來而擔憂,做好而家嘅自己,認真咁樣去生活,未來一定會一幅豐盛的圖畫.
by Winnie CHU


text:
以前好趕住嫁人
成日諗住20幾歲就要搵定老公
後來諗起
只要一嫁人
當老公每日放工返泥除低o既臭襪都要由我拎去洗衣機時
呢種令我十分之討厭o既生活習慣實在好discourage!
所以就同自己講都係遲多10年先結婚啦!!
最近有同事做人姊妹
睇到新娘
我估佢都應該30幾歲倒
但... 佢個身材真係有d過份
簡直覺得佢係無視左婚禮=減肥o既機會!
但講真
30幾歲果時我仲有冇咁o既決心同埋時間去減肥同埋汁返靚d皮膚呢
於是我又再將自己恨嫁的心挑返出泥
直至最近baba mami出遠門
人生中第一次留我一個人o係屋企6日
我先知自己幾咁渴望一個人生活
講真... 一個人o係屋企係一件好得人驚o既事
尤其當屋企變大左... 多左好多死角位
好怕有蟲飛入屋... 好怕突然停電或者停水...
好怕突然有人上泥check煤氣爐... 好怕自己有鎖好門俾人入屋爆格...
男朋友差不多每晚都上泥隌我
初時確實有一點安心
但後來我先發覺自己其實更想一個人,, 好想學懂怎去獨立
好想過一個人o既生活
尤其事當男朋友泥左反而好似冇左d自由o既時候
就更想一個人
最後都係冇得感覺一個人o既生活
不過我知遲d baba mami仲會返大陸
希望到時可以試下獨立!


text:
PRE TRIP 搵酒店
我地一定要搵d 多房既酒店, 貪佢酒店多d客唔會唔易發現我地....但唔知點解歐洲好多都係細酒店, 一係就超級"隔涉", 亦造就左我地好多既笑料同緊張位....
PARIS HOTEL - 比個housekeeping 怨婦報串
呢間酒店其實唔細, 個reception 位又有條柱遮住, 本來冇乜事, 點知我地比個housekeeping lady 報串 - 其實我地第一日入到酒店房, 已經有d唔滿意, 因為真係太細間啦, 床同書枱之間, 真係一個人行過都有D勉強, 更何況我地有六個人係間房度, 我地仲係房度煮出前一丁, 真係郁都有D困難, 而且可以想像六個人屈係間房度可以搞到幾亂, 但我地都好自律下, 朝朝都會盡量執返好D, 唔駛執房既咁辛苦, 本來我地因為驚比人發現, 唔諗住叫人執房, 但因為我地第一日掛左DO NOT DISTURB 都冇用, 佢都自己入黎, 所以我地之後都放棄, 盡量執返好D就算, 但因為我地見佢都知我地有六個人, 所以冇收起D牙刷.....
到最後一日, 我地可以好順利咁check out既時候, 先至出事....
我地首先派要去做check out 既兩個團友出去, 之後我地諗住分兩個兩個咁落樓, 點知果housekeeping 大姑坐係後樓梯度啤住我地, 當然一定見到哂我地間房有幾多人啦....我地出左酒店門口等check out 既團友, 已經灰灰地, 佢地出黎既時候都話我地全部比個housekeeping 害左:
團員A: 好似你地出左黎之後, 個reception就即刻收到電話,之後就問我地: "HOW MANY PEOPLE IN YOUR ROOM?? SIX????"
團員B: 仲可以點WOR, 佢連我地有幾多個都知, 我地都諗住要賠錢架啦, 點知佢話算WOR, 勁好人LAW!
呢件事之後, 我地去到邊都收起哂D牙刷, 將D行李收入衣櫃, 只剩返兩個人合理既野先敢出去玩!!!
VENICE HOTEL - 斷正
今次間酒店recption 個位好正, 所有人入去都會見到, 平時我地check in 會搵兩個男仔拎四個GIP, 雖然誇張左D 同可能比人以為係GAY既, 但都唔可以Q 佢地, 今次因為間酒店用左我地一位女團友個名BOOK, 結果拎唔到四個GIP 之下, 我地混入去既時候失敗左..其中一位團友比人截停左, 我地當然好有義氣咁唔理佢啦, 一個死好過全軍覆沒MA. 之後我地只好KEEP 住個GIP 係火車站, 希望玩完返去換左SHIFT D 人, 再次混入去... 好彩第二次偷渡成功!!!
六個人屈一間房可以亂到咁-
FLORENCE HOTEL - 爬窗入房
意大利酒店真係好多野可以發生, 繼上次斷正之後, 今次仲漢堡神偷上身TIM…
今次既酒店"守衛"森嚴, 我地分析完敵軍及房間位置之後決定唔冒險行正門, 再加上我地間房係地下, 所以我地就決定漢堡神偷上身, 爬窗入去, 我地裏應內合,一個一個咁將人同GIP運入去, CHECK OUT果日都用同樣既方法,真係好彩冇比人見到, 唔係一定可以參觀埋意大利既警局.
意大利特產 - 洗pat pat 器
ROME - 訓機場
因為朝早6 點起飛返英, 最後一日係rome 我地冇book 酒店, 諗住鋤d 鋤通宵.... 結果不停咁比人趕, 機場都關門要出去訓街.... 成班經過一晚冇訓, 未起飛已經訓哂.....


text:
April 6, 2014, Sunday Night
昨晚煮咗一餐, 今晚唔使煮, 型爸又約林老闆一齊出去食. 不過出去食到都唔知食咩好, 林老闆又提議去粉嶺燕雲莊.
不過林家小姐高考, 出嚟時又落雨, 林太唔想帶林小B走嚟走去, 結果我地一家三人加林老闆, 四個出嚟食, 跟著pack的野返去比林太林小姐啦.
燕雲莊嚟過幾次, 每次都係同林老闆一齊嚟, 上次嚟應該都有四五個月前
食上海菜林老闆都鍾意嚟呢道, 我地覺得呢間的野普普通通啦, 又搵唔到邊間上海菜比較好.
我地早到, 由型爸叫菜
川味水煮牛肉, 呢碟太麻太辣, 食到嗆喉龍. 牛肉只有上面嗰的, 下面全部都係芽菜. 咁梗係啦, 的牛肉咁貴, 唔通成煲都係咩. 不過太辣, 大家都食得有的辛苦. 出汗兼要飲豆漿.
煎鍋貼, 真係唔得, 呢的唔係鍋貼, 只係煎餃. 只係煎個底, 個面都唔熱. 次次嚟都係咁反個面上碟.
又係二公子要的椒鹽鮮魷
奄篤鮮, 味道一般, 的湯只有少許鹹味.
一坐落就叫了小籠包, 但其他野到哂的小籠包先到嚟.
最後叫咗個排骨菜飯, 唔記得影呀.
最後叫了一盒雞菜飯加豬扒, 三絲炒年糕返去比林太林小姐.
埋單五佰八十幾. 咁又攪掂一餐.


text:
二月十三日 晴
星期日朝咁好天, 真係天公做美呀!! 黎左幾日都係正我地離開先落雨, 我地返黎又好天, 多謝老天爺呀!
今日爸b話去築地食壽司噃, 我地雖然差不多每年都黎一次, 不過對上一次黎築地都有成5, 6 年前了, 今次再黎我地已經多左個妹妮了.
哎呀, 諗唔起星期日漁市場休市潻!! 黎到見場內市場今日休日呀, 我地以前食個間係場內市場入面架.
場外市場就仍然開業, 因為比較似遊客區嘛, 唯有係場外市場逛下睇下食邊間啦
呢度都有好多新鮮海鮮賣喎
有一百円一串的燒鰻魚呀
曖笠笠, 連妹妮都食埋一份
行晒成個市場, 見到呢間零舍多人圍住, 仲有d人影相, 我地以為拍緊戲潻
原來係劏緊金槍魚呀! d toro一定新鮮啦! 我地即刻衝入去食喇. 爸b努力點菜, 妹妮玩尋日係麵包超人館買的印仔. 細路真係好鐘意吸印仔架, 我地專登買比佢等佢去餐廳時有d細藝, 唔駛成日淨係畫野咁悶嘛.
d印仔好精緻架, 大人見到都鐘意
開餐了, 魚生就我同爸b食, 妹妮就主攻蛋壽司同三文魚子, 佢成日叫三文魚子做bubble, 因為入口爆開口感得意, 妹妮好鐘意食, 可以撈埋飯食成碗架.
食得幾開心!
嘩, 原來叫左好多碟呀
仲有toro精選呀, 正!
妹妮話要食尋晚既泡飯喎, 呢度無泡飯我地叫蒸蛋啦.
食飽飽趁妹妮肯行唔坐車我地再行多一陣先走,
跟住去渉谷行下, 今次真係漫無目的咁行, 又無話要入貨, 主要係食下行下咁. 順便經過藥房想睇下有無保心安油可以比妹妮搽下肚仔, 點知日本無呢d藥油, 反而買到桶屋奇應丸, 不過成1800円一樽, 勁貴呀!
日本有好多呢d好似兒童書入面既樹, 個外形都幾得意. 雖然話今次唔係黎shopping, 但係我地都有幾間鋪每次會去潮聖既, 當然今次都唔例外, 不過無收穫啫. 於是走左去食tea, 不過掛住食居然無影相!!
行行下有人叫停我地, 原來係快將情人節, 所以搞左個booth叫人寫d心意咭. 奇在明知我地係遊客都叫我地去寫, 當比妹妮玩下囉
妹妮就晝左個笑臉
咁求其都得, 爸b係後頁撩番幾隻字, 個姐姐仲幫我地影相
將張咭交返去
仲有得搞珠抽獎!!
都係d '輕ken'紀念品, 係彩色膠紙, 不過妹妮已經好開心了
跟住繼續行下, 睇下呢d路邊檔有無斬獲啦, 不過都係無收穫
遇著今個星期麥樂鷄大減價, 100円咋, 我地又再encore! 其實去旅行成日一邊行一邊食真係好得鬼開心架, 如果成日都可以旅行就好喇.
以前我地多數由原宿行去涉谷, 今次就由涉谷行番轉頭. 好快去到涉谷步行街了, 鋪頭都好多改頭換面了
行呢條街好舒服, 仲有座城堡潻
經過 kiddyland, 見到elmo x hello kitty, 可惜妹妮唔願落車, 我地無入去呀. 真係有d後悔, 早知自己入去昅昅先啦
而家妹妮一見呢d石壆就自動當平衡木咁行上去. 不過唔知點解條石壆咁闊佢都行唔穩成日跌落黎
見到有鋪頭射d燈落地下, 爸b話有好多蟻呀! 妹妮即刻走去捉蟻 -__- 傻豬, 呢d係燈光黎架, 又點會捉到吖!
今日都行左好多路喇, 我地返新宿食拉麵. 呢間又係我地次次都幫趁既天神拉麵, 真係好好味架.
d豬骨湯好好飲架, 仲有得自己加蒜蓉
妹妮都好鐘意食呀, 自己食到成碗麵呀! 仲每啖都鬼咁大啖呀
食完又幫手埋單
你睇佢個樣幾神氣?!
已經飽飽地, 不過爸b話今晚係日本最後一夜, 聽日就走了, 所以幾大食埋今晚, 於是打包魚生飯同今次未食過既松屋當宵夜. 講真東京咁多野食, 又有好多食過番尋味, 要每次食得番晒真係好難呀!
不過雖然唔係貴野, 但係又真係好鬼好食啫


text:
This wheel busy arrive luck look, 所以想寫都冇力,印象中未試過掉低間鋪成三四個禮拜咁耐吽草.
忙與超忙之間,都有少少時間可以攝,例如聽同事意見不如睇下電視八下,或者應承朋友出黎食晚飯.
琴晚就去左 Beijing 樓食Beijing 烤鴨.食緊走樣丸子既時候,我突然覺得,無論工作定娛樂,都可以係一道甜品.前排(定仲係呢期?)既《大作戰》一上桌就好似唔錯喎,諗住下晚一定要再點多次,或者因為我已經忙到亂曬龍,第晚果集我已經覺得好漏(膩),再食唔落勒.同一道甜品第二晚已經覺得漏,假如唔係經濟法則使然,就肯定係男人談新忘舊所致,我覺得唔應該怪道甜品唔好食.起碼,我都曾經返尋味過半晚咁多.
咁努力去尋開心,皆因人際關係上遇到阻滯.呢個禮拜見左兩個客,一次開口及著脷,另一次準備不足丟人現眼.同事話唔似以前咁斯文淡定,精神太緊張亢奮.係,呢個係我其中一個致命弱點,而另一個就係做事唔分輕重,就好似家陣咁,忙到今日返公司清清下 in tray 都格硬要抽個幾兩個鐘頭打文.
我真係一個幾有毅力既人.毅力者,perseverance也.而我亦係一個不斷堅持,不斷以毅力勇氣交替去完成各種人生責任義務既人.呢種 repeated perseverance,絕對係我個人最大既優點,令我不斷前進,不斷 procrastinate,再不斷前進,再不斷procrastinate.周而復始,成就我家下堅毅既性格同埋人生.
所以我好欣賞我自己,亦因為呢種自我欣賞,令我自尊好扎實,唔會得閑就自慚形穢,呻冇人欣賞,顧影自憐,投訴他人點樣對自己.冇錯,係自尊心,唔係自信心.我冇自尊,所以覺得生活真係唔算太差.
其實冇自尊真係 = 好扎實既自尊咧,呢種真係邏輯黎架喎.唔好好似某d人咁,一係諗住邏輯係d 咩高深野,學極都唔明;一係就覺得聽到人下下提邏輯就好似上身咁,覺得人地冇家教;一係就下下話人冇邏輯,我高你低;又一係話你既邏輯套用唔落我地大眾全體多數market norm傳統既邏輯,迴避指責 marginalize 異見.Well,邏輯根本就係唯我獨尊架啦.講幾多邏輯都好,人既感覺永遠,或者幾乎永遠都會左右你既邏輯,左右你對邏輯既定義.信我丫,人凡親覺得討厭既都會排除出自己既邏輯體系;而唔係人先發現歸納唔到自己邏輯體系,然後再討厭佢.會有呢種覺悟既人(係覺悟,唔係理解),可能要先摒除七情六慾先可以歸納到唔同人,唔同卡屎,唔同層次既邏輯體系.如果人地話你一句半句仆街自己就蠢蠢欲動,自己就算點響人面前講自己邏輯功力有幾深厚都不過係仆街邏輯.Audit 下自己個mental account 或者可以睇到自己既邏輯體系會幾仆街,或者有幾普及地仆街.
拿,我唔係打緊牌吹水呀.唔好亂對號呀.我只係極度亢奮咋,響度諗,我係咪應該今晚抖下,聽日返黎公司再做過呢?定係我應該堅持做到今晚十二點,咁禮拜咪唔洗心掛掛可以全日休息囉.定係玩埋今晚先再算好呢?


text:
萬眾期待o既曼聯餐廳將會2/5 Grand Opening
我同Jerry係忠實擁蠆又點會錯過呀
我地襯未係咁多人去之前
拿拿聲book定位去食返餐
星期五收工一齊去撐下枱腳之餘,又撐下場啦
平時返工要恤衫西褲o既我地
都專登帶定件波衫返工,收工就變身落去
首先緊係睇下menu有咩好食啦
估唔到menu都做到成本雜誌咁,裡面有好多資料
仲有會歌歌詞添 XDDDDDDDDDDDDDD
食物方面都係一般西式餐廳咁啦
咩都有D,小食,三文治,pizza,意粉.....
我地另外叫左兩杯cocktail
一杯叫做Red Devils 即係紅魔鬼
另一杯叫做Ferdinand 即係里奧費迪南 ^^
我地叫左個小食叫雞腿七重天,味道唔錯
其實係將七種唔同o既醬料放係炸好左o既雞腿上面
紅魔果然無處不在,估唔到洗手間都見到佢地o既蹤影
下面呢幾張相就係o係廁所範圍影架
係咪好奇怪我點解影個電視出黎呢.....其實呢張相唔係我影架
一定要Jerry入左男廁先影到.....哈哈...開估
呢個電視係放左係男廁尿兜入面架
等每個小解中o既男士都可以一路睇波一路去
仲可以比佢地"射"下波添 XDDDDDDDDDDDDDDDDDD
但可惜o既係女廁只係一間好普通o既廁所
未開餐之前,餐廳o既GM仲走黎同我吹水添
問我係咪真係FANS喎~~~我話當然係啦
佢都話試業咁多日,都有好多女FANS黎捧場
佢諗唔到原來HK都好多女仔鐘意睇波架
食飽飽當然要再影下相啦
但由於周圍都坐滿人,所以我都唔係影左好多相
不過間餐廳係TST之嘛,想去幾時去都得
但聽聞佢地有賽事o既日子都比人訂晒位....估唔到咁利害
HK vs Bangkok
我鐘意曼谷果間多d,因為果度比較多簽名波衫同埋收藏品
我都有同GM反映過,佢都話會陸陸續續再做多D裝飾
務求大家黎到都覺得正
希望下次黎可以影多d相啦
下面呢張就係o係曼谷店影o既相
我最鐘意就係bar枱上面果個會變色o既圈圈
同埋唔講唔知,印尼,日本同南韓都有曼聯餐廳架
我o既目標要去晒所有餐廳
當然唔少得係奧脫福果一間啦


text:
今日酒店冇早餐既, 我地就喺便利店買左d咖啡同飯團做早餐.
治途風光明媚, 不斷穿越一個又一個既山洞, 又山又海, 好靚既景色.途中天氣陰晴不定, 溫度亦不斷在下降, 後段差唔多到既時間, 開始落埋雪呀, 好美好美, 好多聖誕樹, 好似去左童話世界咁, 心情愈來愈興奮!
八折左之後兩個人大約$900來回, 我地要上最高點室堂係要搭四種交通公具既, 而加就快封山, 基本上已經冇咩人上去, 所以每一種車都唔駛掛隊, 仲可以包車! 好, 上第一種交通工具喇, 係巴士, 十分鐘左右就到左黑部水庫, 出左站我地見有個出口要行二百級樓梯可以上去睇水庫既, 我地就行左上去, 唔知係天氣冷定老左, 行左幾十級已經見攰, 哈哈!
第二種交通工具係xx,
開始見到地上面有雪喇,原來落埋雪喇, 我地都係第一次見到落雪, 好興奮呀
同鬆弛熊影返張相留個紀念先
第三種 係吊車, 因為能見到不好而且又在下雪, 所以由吊車望出去只能見到白芒芒一片
呢度有一個出口可以出去室外架, 因為呢度已經好高架喇, 所以一行出去已經係雪地喇, 當時D雪都大大地喇, 勁影相!
輪到搭最後一種車喇, 我地喺2:30左右終於到左立山車站喇, 餓到發慌, 立山酒店有間餐廳, 我地即刻入去坐低逗下同食野, 四維都好冷清, 大概真係已經冇人上嚟住架喇, 我地每人都叫左個咖哩飯再加一件Cheese Cake share, 都好好味!
醫完肚就去check-in, 房間裡面係冇浴室既, 一係就去共浴室, 如果唔想同陌生人一齊沖涼就可以卜家庭浴室, 我就卜左今晚9:30沖涼!
立山酒店一晚要HK$2,600, 好貴吓, 酒店唔係5星級果種, 貴係應該因為係喺咁高山上面卦, 可以喺度住一晚, 真係好好既體驗, 同埋即日來回好似好趕咁呀!
Settle down左後, 就準備參加4:00酒店免費提供既健步行Tour, 因天氣問題, 響導同我地講會行約20分鐘, 會行到去睇個湖就折返, 酒店有免費租借雪Boot, 雪仗, 雪褲比住客, d裝備喺咁大雪既時候真係必需品, 好! 整裝待發後我地就跟出發喇!
返房抖吓, 6:30就去食酒店提供既晚餐! 去到餐廳, 只見一枱約十人的港人及另一枱既兩個日本男人就冇再有其他住客喇, 心想應該係因為太接近封山期所以真係冇人再會上嚟住架喇! 咁大間酒店得幾條友! 好好笑!
本身已經唔太肚餓架喇, 酒店既晚餐份量真係太多, 我都唔知有幾多道菜喇, 我真係食唔到!
沖完涼就check吓聽日新穗高既天氣, 可惜!天氣都係差, 上到去會咩都睇唔到, 所以我地要改行程諗吓聽日可以去邊度玩!


text:
白川水源故名思意就係泉水嘅源頭,泊好車行過去都係5分鐘左右,入到去除咗個小小嘅神社之外就係一個水池,水池d水好清,清到見底,睇真d原來水池底不斷有水湧出.池邊有d水売同漏斗被人"畢"水飲,d水好冰涼甘甜,我哋又食又拎,飲完再用樽裝d拎走.
行完白川水源我哋就搵附近超市入貨,超市附近原來有間西松屋,為免嘥時間我地兵分兩路,我同dad dad 就去西松屋掃bb用品,三隻怪獸就跟姑媽行超市.我哋響西松屋掃完又平又正嘅bb用品滙合大隊一齊食lunch.今餐去連所炸豬扒店食,雖然話係連鎖店,但點都好味過香港食嘅n倍,食完繼續上路.
下一站係我哋今晚入住,位於天草嘅嘅酒店,由於天草離南阿蘇要差唔多3個鐘頭車程,所要我哋食完lunch就要出發,揸車去天草期間我哋停過物產館買水果今晚食,又停過往天草嘅天門橋展望所映下相,大概5半左右終於到咗酒店,check in咗就上房.
間酒店好新,房都好新,今晚我哋住和式房,雖然房唔大,玄關同日式浴室都齊備.大二三少最開心,因為又可以周地轆.
換好衫我哋就去浸溫泉,原來酒店好大,溫泉晌另一邊,要坐幾分鐘嘅shuttle bus先到.溫泉d水質普普通通,不過因為聽日會番市區無得再浸溫泉,所以我哋都儘情浸.浸完溫泉我哋就邊欣賞天草嘅日落,邊行番酒店預備食晚飯.
晚餐係日式fusion菜,無論菜式,餐廳佈置以致待應嘅service俾我嘅感覺都係好高級,不過三儍無視一齊,依然如故,真係失禮哂.d食物賣相真係好精緻,亦幾好味,不過份量少d,唔多夠飽,食完我哋就去放煙花喇.
酒店有個私人沙灘,可以俾我哋放煙花,煙花之前一早買定無機會放,遇啱呢間酒店有沙灘真係一流.三儍無試過放煙花,所以好好奇,見到有火又要驚又要玩,由於我哋買嘅煙花唔多,好快就放完,不過三儍都好開心.
下一個節目就係水果大食會,d水果係今日買,清甜多汁,好味!食飽飽就番房沖涼瞓覺喇.
(day 4完)


text:
2010年8月30日 星期一
Update一下我揀MUA情況~
不停睇左好多個MUA,不停咁睇d評語呀,blog呀,
而家係時候揀幾個黎試妝.
Kiko Au- 我睇左咁耐,覺得佢d妝好靚,好自然好順眼,但我覺得有少少係因為佢試妝有得借婚紗著,所以襯埋個樣會順眼d,佢會係我頭號想試.
Joey@Js Beauty- d相都好靚,但唔知點解佢個blog得好少客相,唔知佢係新開定點,個website d相就幾靚,d相都set得唔錯,我都考慮試
Kat Chan- 係esd大讚ge,我睇d妝又唔錯,比較清,唔俗.岩d有氣質ge女仔,我都幾鐘意佢d妝,但我就驚未必夾到我.
SumSum- 典型台式大眼妝, 但我覺得好似個個新娘子比佢化完都變得差唔多樣,係esd個個都話佢好細心,好nice,好好人,
Sum Wong- esd話佢同sumsum係fd黎ge,好多人都話好鐘意佢個妝,不過最近有佢ge劣評,有個blog post左試妝相,又真係幾嚇人…同埋d人話佢有藝術家脾氣…又話試妝就求求其其,但當日就唔會,會好靚wor,我諗人夾人啦,不過我唔會想bd都要睇人面色呀.
Joe Yuen- d妝唔錯,有d似化明星妝,唔會太農,好natural,但頭好似變化不大,個妝靚過個頭,但so far又係ok.
Gipsy- d相唔錯,見佢寫blog都覺得可能同自己會傾得埋tim, 不過我婚期係下年9月,佢話要6月先book得,同埋佢都會加價,所以仲諗等唔等埋佢.
Emily@Fairlady- 係esd 見sis試妝ok ge,我覺得佢化得好過佢同事呀kim,不過佢都係比較唔穩定,有幾個佢化得特別好,但又有幾個麻麻地,穩定性不夠,同埋佢話只可以book一年內ge booking…
CICI- 一開始見到好多人讚,不過又係有劣評,嘈晒咬咁,又話呢個做媒個個做媒,都唔知真定假啦,睇返d妝,佢都係會化大眼ge,有d都化得唔錯,不過有d好似太農就有點俗,有點mk,不過so far都ok ge,同樣有sis話佢會黑面,但未試妝真係唔知.
標籤: 囍之妝
訂閱: 張貼留言 (Atom)


text:
大Ka同Mia是日要搬去民宿住了,
真係好勞師動眾,執好晒野就放個行李係counter,
出去食番早飯先,
大Ka同Mia真係食左好多餐飯了,
平時一個星期都未有食甘多餐飯!
大Ka同Mia之前都講過天神橋真係好多平野食,就好似呢間好似吉野家既連鎖牛丼飯店,
真係又平又好食,
大Ka同Mia一致超讚呢間店提供既麥茶,早餐食咩飯好呢?
Mia又點左三文魚餐,
日日都吸收好多DHA,
由於未食過納豆係咩味所以要試下,
仲有一電應該黎白蘿蔔蓉同魚乾仔既野,
兩款都係要撈撈下先食得,
納豆既味唔係人人都接受到,
但又未至終食唔落口,
都可以叫做可以一試,
而碗蘿蔔蓉就怪怪地!
大Ka就點左五花肉冬菇!!
大Ka話好好味!
大Ka同Mia食左早飯後就行左去附近既大阪天滿宮行下,
由於11月係753節,
所有神社都有好多家長帶小朋友出黎祈福,
個個小朋友都著得好靚!
點解香港唔興嫁?
行左一個圈就返酒店拎行李向民宿出發,
民宿係東三國站,
係一個真正日本人既住宅區,
沿路感覺好似去緊大雄堅企甘,
大Ka同Mia住既就係大阪中野屋,
之前係網上面有好多人評價都一般,
但住過之後都覺得唔錯,
大Ka同Mia住係地下果層係兩間房share 洗手間,
不過隔離房無人住,所以洗手間都係得大Ka同Mia用,
正呀!!!!!!
呢個小房就係放行李同雜物,
大Ka同Mia一到步,
負責人就向大Ka同Mia講清楚附近有咩地方食野買野,
去機場交通等等!----都幾有交帶!
中野屋既wifi超級好又快,從未斷過,
雪柜微波爐全部都可以用,
雖然睇落設施唔多新,
但全部野都好乾淨!!
不過垃圾就要自律地自己掉出門口既收集箱!
大Ka同Mia終於安頓好晒,
就出發去大阪既地標大阪城公園,
佢有一個好強既wifi for導覽,
但大Ka同Mia唔多識用,
秋意好濃呀!
大Ka同Mia上到天守閣,
睇出去又黃又紅又綠好靚呀!
因為天守閣有些樓層係無升降機,
大Ka同Mia係要行樓梯上上落落!
行到落去有升降機既樓層就有好多介紹日本之前歷史,
行番出天守閣行來行去要找一個位影到成座大阪城,
終於大Ka同Mia找到,
大Ka同Mia少有既合照!
日落時天氣又開始轉凍,
其實大Ka同Mia都失晒預算,
完全估唔到日本甘凍,
將所有原本帶去韓國既衫拎晒出黎著!
大Ka同Mia又返左去大阪心齋橋筋,
今晚終於無落雨了!
大Ka同Mia終於一試好出名既章魚燒,
大Ka同Mia點左個店長xxxx,
即一半有醬一半係用盬,
Mia覺得盬好味d!
之後就係g.u.行左好耐(香港無分店),
直到人地關門為止,
見時間都唔早了,所以就番東三國附近食----吉野家24小時,
原本係無咩期望,
點知原來日本吉野家既質素甘好,
香港分店質素爭好遠,
日本人真係好有口福!
食飽就返去訓了!
而家點想起都覺得好好味!
日本同韓國遊記會陸續登出,
請繼續支持大Ka同Mia!!byebyebye~~


text:
祖兒靚股賞月
2010年11月24日
Face
晒股
唔介意性感嘅祖兒,着住低胸 corset瞓喺地唱〈穿花蝴蝶〉,將個靚股晒畀觀眾慢慢歎.
6度加場的「容祖兒 Number 6演唱會」上星期五( 19日)開騷,話晒係祖兒出道以來第 6次演唱會,仲破晒佢個人紀錄開足 12場,點都要搵啲嘢搞吓啦!
一向唔介意喺演唱會性感嘅祖兒,講明今次大個女想試新嘢,「排舞師話我成 30歲人,咪再成日扮少女,所以特登安排一段好激嘅舞畀我,我初初都接受唔到呀!」
講得出做得到,其中一 part搵咗一班着晒蛇皮貼身衫嘅男女 dancers,狂跳意識大膽到爆嘅三級舞,着住低胸 corset嘅祖兒除咗全身俾人摸勻之外,又做埋人肉三文治夾喺一男一女中間互磨,後段仲激到任男 dancer將塊面貼向佢嘅胸前同敏感部位,貼足成分鐘,唔只在場觀眾 high到尖叫,連密友何韻詩都睇到企晒起身,事後更開到口話想代佢上台跳,擺明呷醋!
影低你先!設計對白
同 Wyman齊齊捧祖兒場嘅何韻詩,不時用手機影低祖兒靚樣.
露罅
由著名設計師陳華國幫手做服裝嘅祖兒,幾乎套套衫都要露肉,呢件黑色 see-through竟然可以幫祖兒迫到條事業線出嚟,神奇!
擘髀
唱親〈桃色冒險〉,祖兒都要擘髀做一字馬.
互磨
成晚最激就係祖兒俾一男一女夾住磨, dancer仲將個頭隊埋祖兒雙腿之間,祖兒又交足戲扮 enjoy,睇到全場嘩嘩聲.
靚過晒
Iris Van Herpen設計嘅水狀玻璃衫要成 30萬一套,祖兒着住嚟唱慢版〈越唱越強〉,仲唱到喊,而王菲嘅潑水頭飾就由法國大師 Erik Halley設計,只戴一晚就唔用 o架喇!
《蘋果日報》圖片
Katy Perry 08年出席 MTV頒獎禮時着過一條迴旋木馬裙,今次祖兒都有一條,不過就係請嗰位印度設計師 Manish Arora幫佢重新設計,入面嘅 details同 Katy嗰條唔同,咪又話佢抄喇!


text:
話說我公司都唔算好大, 只係得廿零人, 由於我個post比較特殊, 所以我咩都要學, 咩都要知, accounting, company secretary, taxation等等我都要識.
公司既comp sec本來有兩個人負責開, 但之前走佐一個, 於是後尾再請番一個新同事跟番comp sec既野, 但係… 唉, 呢位新同事, 返佐工都差唔多一年, 但都仲係成日聽到佢阿頭話佢, 例如係做野唔小心, D資料又唔對清楚, 教過佢既野又記唔清楚等等. Comp sec既工作就係要細心, 大佬呀D文件要上CR上IRD, 所以一D野都唔可以錯, 但係呢位新同事做佐差唔多成年, 都唔見佢做野開始上手既… 日日都係要等指示去做野. 最慘佢阿頭唔係返九點, 係返十一點, 於是呢個新同事, 每日九點至十一點就成日坐係個位度發呆, 有時我行過佢個位附近既printer拎print out, 只係見到佢放疊文件係枱面, 幾個鐘頭都仍然係呆望住果一疊文件… 有時佢阿頭返佐黎, 但未有時間比指令佢做野, 呢位新同事都一樣係呆望住枱面既文件.
我地公司又好厚道既, 唔會點炒人. 之前聽我老細講, 話佢做comp sec都做唔掂, 不如比佢試下做accounting, 否則佢再係咁樣的話, 日本老細話要炒佢架啦. 不過如果比佢做accounting, 我一定唔夠膽pass自己D job比佢做, 我驚會錯漏百出, 到時自己對數仲慘過自己由頭做起.
幾日前同老細同幾個同事一齊出去食lunch, 老細又講開comp sec既問題, 佢都話呢個新同事黎佐咁耐, 都係幫唔到手, 問我地公司仲有無其他同事可以騰出D時間做comp sec既野... 到最後老細叫我幫下手, 因為公司裏面只有我學過下comp sec, 搵其他同事幫手的話, 可能就要comp sec阿頭又要重頭教起. 我反問老細咁新同事係咪會做下其他野, 老細話唔會架啦, 佢連comp sec都做唔掂, 唔會比佢做其他野.
(我真係唔明, 呢個新同事話佢以前都係audit firm做過, comp sec對佢黎講應該唔難理解啫. 反而我以前只係做sales coordinator, 從來都無接觸過咩係comp sec, 唔識accounting, 更加唔識taxation. 我都係入到黎呢間公司先學, 我亦只係比呢位新同事入職早一, 兩個月. 而家我手上有5個accounting jobs, 識得做Profits Tax computation, 識得填Profits Tax Return, 又知道點樣成立或者結束一間公司啦, 識得轉股啦, 改公司名啦等等...)
最近, 係comp sec方面同某間公司出現佐誤會同問題, 個客對我地有D唔滿意, 於是我老細就同我講, 叫我以後係comp sec方面負責跟呢個客. 本來我既工作係唔多需要做comp sec既野, 有好多野我只需要知點做就得, 未必要落手落腳去follow. 本來要我跟多野樣我又唔太介意, 至緊要學到野就得. 但我會怨, 如果0個位新同事醒少少, 可以開始獨當一面的話, 就可以減輕其他同事既工作量啦, 佢阿頭又唔駛咁辛苦.
而家公司有D做唔到野既同事, 佢地糧就照出, 但工作就要其他同事幫佢地分擔埋(老細根本都唔放心比D咩重要野呢D同事做), 講真我個心唔太舒服, 我心諗, 我頂埋佢地D工作, 不如將佢地份糧比埋我呀?!
(工作太辛苦了, 呻兩句我就無野的了. 我仍然是熱愛我呢份工作的!)


text:
2015年10月12日星期一
撐枱腳
建議王子,不如返屋企煮,食得舒服啲!
突然有得撐枱腳,因為要快快手煮,回家路上要諗定食啲乜...
有羅宋牛尾湯.
沙茶炒甘筍芥蘭頭筍片.
牛肉豆炒蛋.
好肚餓呀,開飯喇!
25 則留言:
有冇煮飯呀?咁好餸我想食飯呢!回覆刪除回覆
有啊,一齊食啦刪除
你好快手啊, 如果要我煮有湯有餸, 最少要一個鐘啊. :p回覆刪除回覆
湯我一早煮咗,但有啲揀錯餸,甘筍芥蘭頭豆處理要時間,最後都要煮40分鐘呢刪除
牛肉豆炒蛋呢個組合我未食過.回覆刪除回覆
我鐘意食架,三樣食材有唔同口感,組合起來會好好食刪除
- 回覆
佢只有少數嘢係仲未接受到咋刪除
嗰煲牛尾湯咁溶,我諗一定係隔夜的……回覆刪除回覆
係呀,不過即日牛尾湯都已經好溶,我習慣好早煲,放大半日先飲刪除
王子實開心啦回覆刪除回覆
堅開心呀,樣樣都啱佢食刪除
- 回覆
呢排難得一齊食,有得一齊食就煮多啲餸囉刪除
牛尾湯yummmmmmy !回覆刪除回覆
我煮咗一大煲呀刪除
全部都係我嘅敏感地帶,有得睇冇得食!嗚嗚~回覆刪除回覆
無計啦,下次煮啲啱你食嘅!刪除
快啲搞掂間新居就可以晚晚撐枱腳啦^_*回覆刪除回覆
好快可以搬啦,唔駛兩邊走,哈哈哈刪除
自己做裝修真喺幾辛勞,回覆刪除
三味餸煮得好快手 !回覆
真係好辛苦,但我家王子話好有滿足感同意義囉,我就...真係覺得好辛苦囉刪除
自己做裝修真喺幾辛勞,回覆刪除
三味餸煮得好快手 !


text:
今日係公眾假期,真開心!起身先同媽咪食早餐,一心諗住落青衣城飲茶,點知假期勁多人,最後改去一哥食早餐!
未上畫時已講定必睇『分手說愛您』,明日正式上畫但今日有優先場,太陽哥哥尋晚已經買定飛!
去到MK Broadway,門口jam 晒人,我同太陽哥哥講:乜水呀,塞實晒!心諗,實唔會係明星啦,MK喎,係都去CWB啦!加上尋晚買飛都唔難買,反正塞住條路,我又生得矮,根本睇唔到,就比部相機太陽哥哥,叫佢舉高zoom過去睇下邊個,點知佢話:咦,真係房祖名同薛凱琪喎!
我好驚訝呀,於是就叫太陽哥哥幫我影相喇,因為我係完全睇唔到,記者攝記企晒係前面,再後面勁多路人包圍住,兩位主角都迫到冇可再後,謹餘少少空間...生得高真係著數好多,視野幾廣闊!
薛凱琪含情脈脈咁望住房祖名~~
笑容好一致~~
跟住職員大叫2號院入得啦,我地就攝過去入場,但奇怪係冇咩人入場,連埋我地只係四個;一入場個位就係小食部,太陽哥哥又話想食popcorn,咁就買啦,就係呢個時候,薛凱琪同埋幾個攝記都入場喎,入完場就企係上扶手電梯前個大紙牌位置比攝記影相,而其他路人因為冇得入,就隔住左係出面遠距離咁係咁影...我頓時覺得我地好似VIP咁,企到咁近,但出面成堆人就冇份!
跟住薛凱琪就入左去電梯旁位置稍等,太陽哥哥亦買完popcorn過黎,四周完全冇外人,我地正準備上扶手電梯,薛凱琪企正係隔離,我就鼓起勇氣問:我可唔可以同您影張相呀?佢好快咁答:好呀!咁就意外地咁同佢影到張合照喇!我諗出面d路人想影都冇機會,所以覺得自己非常lucky!攝光燈一閃個剎呀,有個工作人員叫先生...未講完但我地已經影完,佢就話無野啦...所以呢,只係遲多半秒,我都未必影到,呢d真係隨緣~~
講返套戲,雖然好有期待,但一d都冇雙重失望,真係好好睇呀,拍攝手法又得意,激讚+推介~~其實薛凱琪初出道時,我覺得佢幾靚架,但一d都唔鍾意佢,係近年改觀左,可能因為『早熟』吧!至於今次套戲,佢同房祖名真係好似情侶咁演到好鬼sweet,不過拍左咁多年拖都咁恩愛,真係好難得!
但好老實,如果我個男朋友係咁,我真係唔會同佢一齊囉...唔上進,郁d就辭工唔做,淨係識打機同訓覺,連買野夜都要call返緊工既女朋友,離晒譜!都唔明白咩叫搵食艱難,我地呢d要養家既,就會好了解!不過套戲唔係講理智既,係講佢兩個個份深厚既感情,兩個都演得好自然,有d笑位仲好好笑,其實戲入面的生活細節,就好似拍緊拖的情侶既縮影咁!
回憶真係好值得記低拍低,唔係因為review返之前開心既日子,結局未必係咁...所以其實我發覺我平時影相都唔夠架,應該要攝錄埋,咁先更有感覺!哈哈~~
送機個幕,我流左好多眼淚,成個心口都濕晒...佢地既對話,令我諗返起以前,尤其是房祖名,當一個人狠心拋低您時,真係話走就走,可以變得好冷漠,無論您點講點求都無用,感覺真係一湧已上...雖然諗起以往唔開心既日子,但我都覺得呢套戲係好值得睇!
睇完戲因為心情問題,有點情緒;行街買野令自己開心點,買左兩條連身裙;近排好鍾意買連身裙,貪夏天方便又涼爽,最重要係唔洗花時間襯衫!


text:
勞欣彤 Cherry 18歲
理大應用物理學高級文憑 Yr.1
如果有機會, Cherry話最想同未來老公,囝囝移居英國或者荷蘭,因為佢最嚮往田園小鎮的生活環境.
U花 U草
FF25歲結婚 理大大 O女神想生孖 B
喺香港愈嚟愈難生活, sorry!應該係愈嚟愈難「生存」,相信咁講都唔算誇張,特別係要喺香港結婚生仔同買樓,對年青人嚟講,只可以 FF發吓夢先,現實諗都唔使諗!不過喺理大大 O被選為女神嘅勞欣彤( Cherry)就竟然想 FF變成真, 18歲就諗定趁後生結婚兼生孖仔,女神你真係好 pure.
「我好鍾意小朋友,每逢同親戚朋友食飯,我都一定會拖住佢哋啲仔女周圍玩.望見小朋友咁天真可愛,令我好想 25歲結婚,最好去埋外國生活,因為唔鍾意香港生活節奏太快,教育制度又俾小朋友好多壓力,去到外國生番對孖仔,幫佢哋打扮到又型又潮!同埋我一定唔做怪獸家長,會比空間囝囝自由發展,最緊要佢哋生活開心.我平時好鍾意行啲 BB用品鋪頭,今年畢業旅行去英國我仲買定好多 BB衫同襪留俾我第時個 Baby!」
咪以為 Cherry FF到好離地,其實佢都深知結婚生仔係人生大事兼需要穩定經濟基礎:「諗就咁諗啫,不過都知移居外國有一定難度,何況我都未必捨得屋企人!加上我𠵱家仲未有男朋友,惟一可以做嘅,就係讀好啲書,升番上我想讀嘅工程系,有份穩定嘅工作再計劃吓囉!」
撰文:彭家駿
攝影:范仲良


text:
好耐都無DIY教材/玩具畀燒腩仔玩,因為佢已經返緊學,好多大小肌肉嘅訓練都可以喺學校做到,艾菲都懶得再花心思整,不過最近留意到佢著衫扣鈕時仲係姐手姐腳要人幫先得,明顯係平時練習不足所至,為咗唔想佢遲吓返K1著唔到校服(宜家N班間學校只著運動衫就咁過頭笠就得,但K1間學校就要著裇衫扣一排鈕),睇來都係時候同佢練多D.
呢個扣鈕練習嘅教材,係之前上網時無意中睇到人哋教嘅,材料只需一粒鈕,一條布條/鞋帶同一塊不織布,咁啱之前燒腩仔兩歲生日整生日badge時有不織布用剩,仲要有兩隻色添,可以慳返唔使買,至於鈕呢都係求其喺屋企堆後備鈕到揀一粒中size就OK(如果畀細D或者初學扣鈕嘅小朋友玩,可能就要揀粒大D嘅鈕),所以今次嘅製作成本係$0.
成個製作都好簡單,首先喺布條/鞋帶嘅一邊釘粒鈕落去,另一邊就打個大少少嘅結,然後剪幾塊細嘅不織布出來,再喺布中間用鉸剪開一個啱啱可以畀粒鈕穿過嘅窿就OK,D布咩形狀其實都好隨意,不過艾菲今次想懶靚咁整花形,就要拎個花形曲奇餅模出來度位再剪,相對花多少少時間去整,但都只係用咗半個鐘左右嘅時間就大功告成.
整完之後可以自己試吓穿唔穿到,啱啱好穿到就已經OK,如果太難穿到就要剪大少少個窿,而且將佢哋串埋咁會容易D收藏,無咁容易整唔見.
趁呢排成日落雨無得出街玩,艾菲一得閒就叫燒腩仔練習吓,穿完入去又叫佢除返出來,來來回回咁重覆幾次,直至佢嫌悶唔正經穿先停,其實佢一早已經知道點穿(學校有教過),不過D手指始終唔靈活,成日會用錯咗中指來穿(佢好多動作都鐘意飛起隻食指唔用,走去用隻中指來代替),所以練習時艾菲就要喺側邊加以糾正,等佢慢慢習慣返用食指來穿.
玩吓玩吓開始唔正經,忽然將個教材放咗上頭頂,話要當佢做頭飾喎,哈哈...估唔到用來做頭飾又幾靚喎,可惜你唔係女仔啦﹗
其實除咗扣鈕練習可以DIY之外,連漿糊畫都可以自己DIY㗎,呢個係燒腩仔學校教我哋喺屋企玩嘅,就咁將D粟粉用熱水開到變漿糊狀,攤凍後倒喺包書膠或者枱墊到畀小朋友推開同用手指畫唔同形狀出來,可以緞練多D佢哋嘅小手肌,鐘意嘅話仲可以加D顏料落去等D漿糊變色來氹小朋友開心添(燒腩仔玩緊呢個就加咗一滴黃色食用色素落去),雖然佢哋一定會玩到一屋同一身都係,但D漿糊用濕布一抹就會甩,所以都算方便清潔呀﹗
另外,為咗訓練多D燒腩仔嘅小肌肉(佢始終喺呢方面發展弱D),前排燒腩仔婆婆難得幫艾菲搵到35個萬寧印花換Staub嘅碗,換之前艾菲就專登叫燒腩仔做小幫手貼印花,貼印花呢D嘢對大人來講又悶又無聊,但對燒腩仔來講就係大挑戰,要佢搣個咁細嘅印花出來已經有一定難度,仲要佢跟住號數對準方形格仔貼落去就難上加難,不過經過一輪撕撕貼貼後,佢最終都順利完成呢個任務,成品係有少少歪歪斜斜,但至少萬寧姐姐都肯收無話貼得唔OK吖,嘻...


text:
可能大家成日煮餸或者整沙律,都係用罐頭或者急凍粟米既,貪佢方便吖麻.
但係,原來自己剝新鮮粟米,拎去急凍,日後取用仲方便呀.
而最重要既係,新鮮粟米既食味係同罐頭貨係差天共地既,愛護家人既你,又點會唔識揀吖?
有小朋友話唔識剝粟米喎,要我示範下.其實大部份人一聽到話要自己剝,就洒手擰頭,咪諗到咁複雜至得架,其實剝粟米係好簡單,快捷又易做既事黎,Bibi細細個就已經會幫手做啦.
首先,梗係要剝走d粟米衣先,清走d粟米鬚,如果屋企有細路,粟米鬚同一陣剝出黎既粟米芯都可以拎返黎煲湯既.
跟住,用陰力將條粟米屈成兩截,呢一個步驟係關鍵黎,咁跟住落黎既工序先易做架.
因為已經有個切口,我地剝d粟米粒就會變得易,先搵兩三行生得比較齊整既,順住紋路,將粟米粒一路剝出黎.
技巧係要用大姆指第一節既指肉去推d粟米粒出黎,咁先唔會整傷d粟米粒架.若然唔小心整爆咗粒粟米,就要即刻用紙巾抹乾有關部份同手指,咁先可以順利剝落去,事關手一濕,就剝得唔順架啦!
見唔見呀?係原粒粟米咁剝出黎架喎,好快就到底架啦.
跟住就可以用九秒九既速度將其餘既粟米粒撥晒出黎,你地睇下,我係用緊半隻大姆指去撥既,輕輕一撥,就一排架啦.
見到未?係咁意就有七八粒甩出黎啦.
仲係原粒既添!唔會好似急凍貨同罐頭貨咁,每一粒都係俾刀切走一忽既,連埋底部果粒芽仔都可以要埋,更高營養.
唔駛幾耐,就剝好架啦,幾乾淨!
街市賣十蚊三四條粟米,剝出黎就一大袋.
咁你話一罐粟米要幾多$吖?呢度起碼有三罐既份量啦!
只要成袋紮起個袋口,就咁放入雪櫃既冷凍庫就得架啦.因為冇經過水氣,所以就算雪到僵硬,佢都係一粒粒分開既,要用幾多就拎幾多, 仲唔係夠晒方便呀?
咁日後大家想整沙律又好,用黎煮餸又好,或者烚黎俾小朋友當零食又好,只要取用所需份量,用少少水(點少法?浸住煲底半寸都夠啦),齊水落(即係水同粟米同時放入煲),水滾起計,煮佢分半鐘就ok架啦.咁大家就有更美味可口既沙律同粟米菜式架啦!
經濟,方便又夠環保,何樂而不為吖?
建議菜式: 牛油粟米杯, 粟米肉粒飯, 粟米豆腐羮, 沙律, 粟米餃子
就算煮個公仔麵, 潵一堆入去煮, 都好好味架!


text:
蛇年既年禮主題又未定,不如就整佢啦.但係懶人係冇葯醫既,唯一可以催逼到我既,就係時間無多.
拖拖下,就黎做唔切先肯郁手做實驗.我話晒都未整過,又未同富貴竹談過心,連佢實在係咩樣既,都唔係太清楚.上網搵咩? D相又唔係好夠仔細,睇唔到我要睇既部份.
算啦,咁就求求其其,對手鍊到咩樣就咩樣啦.
首先梗係要有碌竹啦,呢樣野,我都做得到既.求其拎粒青色粘土試下先!
加枝芽仔睇過,差不多啦.
咁點先可以砌到一盆富貴竹呢? 因為去到咁細,基本上人地既正常做法都唔啱我架啦.唯有自己度掂佢啦.
都考慮過要唔要做埋竹節架,富貴竹其實都有翠綠色同深綠色既,視乎不同品種啦.呢枝就淺色得滯,費事D家姐問我俾碌蔗佢地做乜啦.第時會做深色D既,等個竹節明顯D.
我咁慳家,梗係一枝當兩枝用啦,長短樁包晒.
其實剪出黎既頭頭尾尾都可以有其他用途架,但費事儲咁多垃圾啦.
人地D迷你富貴竹係用飲珍珠奶茶既飲管做內膽既,我呢D超迷你既,用呢D 250ml 紙包飲品既飲管做應該差不多啦掛?
佢大約係枝工具捧咁粗啦.
拎D牙籤圍下,睇下可唔可行先.
嘩嗄! 乜要成十枝咁大食呀?
咁再做埋外圍咪 ......
真係希望工程喎 ......
係咪要縮沙整過第樣好D呢?


text:
直闖深圳富豪飯堂 嘆拳頭大鮑
深圳作為中國的經濟特區之一,環境設施早就拍得上香港,就連食肆都有番咁上下數量同質素,Sorry,講錯咗,係一定數量超過香港,質素高過香港幾班都仲得,唔信就帶你闖闖深圳其中一間富豪飯堂. 文,攝:中行線
究竟有幾富貴?呢間飯堂就叫「金悅軒」,位於地鐵車公廟站之上,唔好誤會呢度好似香港咁係拜神之地,其實佢係商業區就真.而金悅軒亦唔係一間普通酒家,你有幾何見過一間酒樓連地下接待處都有四層咁高,一樓主力係大廳,設計金碧輝煌,亦不失舒服,座位有圓枱,卡位,最特別係有一間存酒室,入面有過千支紅,白佳釀,想飲番杯可以出聲自己揀到啱為止.至於二,三樓,全部做晒廳房,即VIP房,以中國各大城市為名,而最大兩間就係北京同香港,真畀足面.
講完環境,當然要睇吓佢食啲乜?入得嚟富豪飯堂,幾大都食鮑魚啦,用老雞,金華火腿熬幾日嘅溏心鮑有得食之外,最吸引我就係佢哋嘅日式冰鎮鮮鮑,每隻size都有拳頭咁大,睇靚女拎住想一口咬落去就知夠吸引.至於製法,原來大鮑出自澳洲,隻隻最少都有兩斤重,先用酒家自己煮嘅鮑汁熬足五個鐘,令味道好似啲溏心鮑魚咁,入晒味後再入雪櫃,客人落order再原隻上堂切件,最緊要係價錢唔係貴,¥850有商量.
另外,成日見廣告都有賣,「阿乜鮑魚,堂灼響螺片……」,響螺係咪貴嘢就要睇佢有幾大,原因係大隻到可以切片做堂灼真係可遇不可求,不過內地有錢人多,響螺有幾多要幾多,聽大廚之一李莉芳講,一般三,四斤就日日都有供應,但要五,六斤以上就真係要提早講定,難搵之餘仲大把人爭.」聽李大廚邊講邊示範,但試食之前問吓價錢先,原來都係¥700左右一片,唔係貴呀,香港價一片分分鐘都$1,500左右,平成半㖭啦!
雪蛤花膠夠晒補
食完鮑螺,都係搵啲補品填吓肚先,賽螃蟹就食得多,用雪蛤做嘅賽螃蟹又真係未食過,而且每粒雪蛤晶瑩剔透,女士一流補品.補湯方面,花膠老雞螺頭燉湯,花膠認真多,骨膠原重,老雞,螺頭夠滋補,湯味濃,聽醫生話飲湯食埋湯渣,一定會致肥,不過,唔食又真係對唔住自己.
聽行政總廚周國堅講,「嚟呢度食飯都有不少香港中產,下午見佢嚟飲茶食飯,之後玩到夜晚再食過!」咁又係,呢度食得豪,不過都平一半,下午茶市更撞口撞面都係香港人啦!
金悅軒海鮮酒家
地址:深圳深南大道6013號中國有色大廈
交通:乘深圳地鐵車公廟站C出口,或福田口岸乘的士8分鐘左右.
上一則: 餐桌上的 Game
下一則: 驚魂哈囉喂 電影成真喪屍橫行


text:
喺K1最後一次見家長時,班主任曾經提過阿肶仲講緊BB話,建議我哋帶佢去check吓!其實我就唔覺得阿肶有咩大問題,只係個k音同g音發音唔係咁好,所以就等到10月去健康院驗眼時同姑娘講,講咗原來都無得即刻見醫生,又要再約,約咗今日再返嚟見姑娘,姑娘幫阿肶做咗D test,叫佢讀D字,跟住就見醫生,醫生俾D咭阿肶讀,讀完話阿肶發k音,g音同kw音有問題,佢話以阿肶嘅年紀,應該最多只有三組以下嘅音發唔到o架啫!而阿肶係啱啱三組,所以就refer我哋去見健康院嘅言語治療師再作評估及睇吓點樣幫到阿肶,約期都算快,原本可以4/12,可惜撞咗阿肶學校旅行,之後一改便要改到15號.其實我就唔擔心,我相信阿肶始終都會講到,但現在有專人協助,咁就當然更好啦!希望評估完畢無乜大問題啦!如果嚴重先睇吓洗唔洗私家.
自從發現阿肶發k音同g音有問題後,我都有叫阿肶讀多D呢兩個音嘅字,希望佢睇我哋讀多D練多D會有改善,今日食晏我仲去咗教育局個中央資源中心買咗本教材,希望可以幫吓阿肶啦!
我都check過其他類似嘅教材,但閒閒哋都要五,六百,講真我又唔係真係咁多時間教,所以都係平平哋做一D我能力做到嘅嘢就算喇!其實呢套教材如果真係認真教,我相信會有幫助,就算改善唔到發音,都學到好多生字呢!
而協康會呢本兒童口肌訓練親子活動都介紹咗好多鍛鍊口肌嘅遊戲,對小朋友發音都好有幫助o架!


text:
今個聖誕最大驚喜, 就係一d都唔浪漫既男友竟然有買聖誕禮物, 今次我真係完全唔知, 終於都冇破壞佢既計劃, 佢又用返同一招, 就係唔聲唔聲放埋一邊等我自己發現, 今次我好快發現左, 收到一刻仲大叫出黎~
拆開黎睇, 原來係Anna Sui耳環, 佢實在太了解我喇, 知我鍾意Anna Sui, 仲要係紫色既蝴蝶吊吊款, 好開心呀~
不過我冇買禮物呀, 邊諗到呢三年都冇送, 今年突然會送喎, 唯有煮返餐俾佢啦, 佢不嬲鍾意食住家飯, 所以放四日假, 煮足三晚俾佢, 哈哈~
呢個聖誕實在太開心, 要重溫一下:
24/12晚同一班好姊妹過, 我地成十幾年冇一齊過聖誕喇, 咪就係因為大家拍左拖有異性冇人性囉, 咁其實當中有一兩個都有一齊過既, 但未試過咁齊人, 仲帶埋自己男朋友/老公, 所以真係好開心, 仲有呢餐邊爐係我同好友既老公兩個半桶水既人去街市買, 我地成功買左一餐千元邊爐餸, 樣樣都好好食, 對做一個入得廚房出得廳堂既師奶又邁進一大步喇~
打完邊爐我地仲交換禮物, 玩card game, 仲有打牌, 竟然係玩通頂, 多年未試過呀, 走個陣得6度咋, 雖然好凍但係好開心, 男友話通頂+凍, 令佢諗起上次希臘旅行, 哈哈~
25/12我地瞓足一日呀, 通完頂真係好攰, 同埋自從有間屋真係唔多願出去 (其實我地兩個都好宅!), 好彩屋企有物資, 黎個自家聖誕大餐, 成餐都係我煮架, 有牛扒+薯角+蕃茄啦, 係咪好奇怪點解冇汁呢? 因為呢隻扒唔用汁都好好味, 只需要落少許鹽就可以了, 落汁反而會搶左佢原先既牛味呀, 仲有周打蜆湯, 當然係罐頭啦, 不過我另外加左蜆肉, 仲有手掌咁大既帶子刺身同甜蝦刺身, 全部見得下人架~
26/12 男友起身出去剪髮, 順便買餸, 都話佢好鍾意食住家飯架喇, 收到對耳環令我勁冧, 所以今餐都係我煮, 仲諗埋煮乜添, 包括有整過既土魷蒸肉餅, 同埋第一次整既蝦醬西芹炒蝦仁, 再煲埋雪梨雪耳甘旬豬展湯, 大成功, 全部清晒!!
27/12 男友要返工, 屋企個煮食爐撻唔著, 又懶懶地, 黎個懶人專煮既有味飯, 落街買左豬肉, 乜鬼都加左落個飯煲度, 又快又好食, 呢度有d乜呢? 瑤柱, 蝦乾, 銀魚, 蠔豉, 肉片, 好鬼豐富呢~
其實平時我間中都有煮架, 不過唔知點解個個都覺得我唔識煮飯, 今次連續三日中西餐都有, 証明我係入得廚房出得廳堂架, 聖誕大快樂~


text:
媽咪姐
Mandy Lieu女入英籍 騎住正印仔
女人嘅戰爭,唔使刀光劍影,只要以柔制剛,得閒先揼個炸彈,問你怕未!嗱嗱嗱,全港「至揚小三」 Mandy Lieu啱啱就喺英國生咗個女嘞,俾雜誌全程直擊佢由人夫洗米華(周焯華)陪同出院,跟住城中花生價格梗係狂升個個都出嚟講幾句,「至大聲阿嫂」向太話 Mandy心腸歹毒,刺激正室;杜汶澤都忍唔住暗寸 Mandy放料,仲有無數嘅網民發表「產後感言」㖭.
不過點都好, Mandy Lieu卒之打破假大肚傳聞,又喺 5.20(我愛你)呢個特別日子做媽媽, B女比嚟緊星期六( 30日)出世嘅洗米嫂 B仔大十日咁多!咦,第日兩姊弟咁唔好彩見到,正印個仔都要叫 Mandy個女一聲「家姐」喎.仲有最重要嘅一點係,鬼妹 Mandy晨早鋪晒路,喺英國生 B,未來可以喺嗰邊讀書攞英籍,一條龍服務!嘩,英籍喎!幾多我哋呢啲香港人恨都恨唔到.有時有錢都未必買到㗎!呢一次,佢真係先贏一仗.
咁呢,正所謂「好醜命生成」,八卦嘅媽咪姐梗要搵麥玲玲師傅講吓 Mandy女麥師傅話 B女火旺,同媽媽感情 ok,但就旺爸爸多啲,「呢個女,人緣好好,好得人鍾意.不過我自己覺得 Mandy同洗米華個緣份係未定,而以命格計, B女父母嘅感情未來仲有波折.」
咁又係呀,事關洗米嫂其實都好努力為頭家四圍騰,又有大把人撐.呢場仗仲有排打!


text:
對於自己參加過軍事夏令營而自豪嘅 Terrance,唔怕喺城大校園着上迷彩軍服耍拳,不過當記者叫佢去民主牆前面耍,佢就耍手擰頭,「唔好喇,嗰度太多人,無謂搞大件事!」
Main Camp
為錢埋建制堆 左仔歐陽廣榮:抽我水冇問題!
二月中播出的一集《鏗鏘集》以「青春的眼淚」做標題,聽落娘到接受唔到,點知有個自稱典型香港仔嘅 26歲歐陽廣榮( Terrance),喺 6分幾鐘嘅訪問入面膠論連連,「爭取(真普選)純粹為發洩,呢家個局面同冇做過有咩分別」,「你仲愁緊三餐嘅時候,你追求嘅公義,邊個畀到你?」節目一出街,高登仔又有得發洩
呢個「敢言」嘅新星滿口「道理」,其實說穿了係為自己創業,建立人脈而埋建制派堆搵着數, Terrance自己都不諱言:「我同普通一個泛民或者其他人一樣,都係靠自己努力去做自己想做嘅嘢!」哦!
Terrance去年在城大電子工程系畢業之後,試過投資三萬蚊創業搞補習社,但因為資金同人脈唔夠,做咗九個月就放棄.出身基層家庭,現職電腦工程嘅 Terrance一心要發達,檢討完失敗原因,決定發揮佢口中嘅「香港仔精神」,就係邊度有利益就去邊度,「我之前創過業,我知道創業嘅辛酸同難處,建制派有好多做生意好叻或者社會好有地位嘅人,加入建制就正正可以加強自己嘅人脈,搵到多啲機會!」
「 fb朋友唔係朋友」
為咗再次創業盡快賺到錢, Terrance甘心樂意幫建制做事,仲夠膽將自己嘅「膠論」公諸於世,中二參加過青少年軍事夏令營,令他引以為傲,連續 15日接受軍訓式訓練,現在成為他炫耀背景之一,大學參加政黨實習計劃去過建制派做實習,唔激嬲班黃絲至奇!「節目出街之後,我都 deactivate自己 fb,再開過另一個新 a/c,我唔想私隱唔情願地被公開,反正 fb嘅朋友對我嚟講都唔係朋友,只係關注對方嘅平台,有人會因為我嘅言論 unfriend我,我冇所謂!亦都有好朋友拎個節目嚟抽水,我 ok,大家有溝通,就算政見唔同,但我知佢性格,佢知我性格,抽水冇問題!」
Terrance憑住大膽言論成功出位,仲自爆數得出嘅媒體都搵緊佢做訪問,「啱啱做完個電視節目,估唔到同學民思潮發言人黎汶洛同場講政見,大家太睇起我啦,我都係做自己覺得啱嘅事,講自己嘅諗法啫!」你有咁獨到嘅見解,唔搵你搵邊個喎,歐陽廣榮!


text:
2009年2月19日星期四
半邊天
講起富士通,大部分人嘅認識,除咗筆記簿電腦,就係高檔嘅Eternus存儲系統,Sparc伺服器,PrimeQuest伺服器等.不過,阿J對佢哋嘅硬盤一向情有獨鍾,因為耐用程度極高.
原來富士通嘅响電訊行頭亦好有名.新年春茗終於認識佢哋嘅通訊部總經理張金華,原來本港不少電訊公司嘅技術整合,都係由佢哋在背後發功,包括本港電話號碼嘅可攜性計畫, SMS互通,電訊公司CTI,FMC等產品,都係由Kelvin做電訊公司「背後嘅男人」.Kelvin話今年富士通會推出新嘅IP電話總機,Kelvin話呢套系統比對手更開放同埋兼容性更高,可支援工業標準嘅電話機頭,再唔會出現豉油貴過雞嘅情況,大家可拭目以待.
講起服務,目前嘅IT供應商幾乎間間都好注重服務,去春茗又遇見HP嘅技術服務總經理Cally Chan,即係I記Annabella Yau嘅對頭人.Cally 之前做外判服務嘅地區經理,而家就坐正香港區技術服務阿頭.點解兩家大IT企業嘅技術服務阿頭都由女性打骰?諗唔明.
HP剛買起EDS,香港都有成幾百人,可謂人強馬壯,Mark哥又講明要同I記砌,Cally都响HP做咗成十八年,論資歷真係旗鼓相當.不過Cally原來都負責推動HP挑戰思科交換機嘅ProCurve,佢話ProCurve終身保用,會有好多動作.啱啱HP又推出一個收ProCurve 開放網路生態系統,參加廠商包括咪記,Avaya,McAfee,F5 同埋Riverbed.一時間諗起思科女強人都唔少,總經理招卓敏已經係,遲早真係變咗半邊天.
訂閱: 發佈留言 (Atom)


text:
是日係南華會運動日
2位攞左張遊戲紙就入場喇.
CHOP 夠8 個就可以換禮物.
.
要掟低D號碼牌. 兔呢D人體能一向唔係咁好, 工作人員都好體諒兔降低要求等佢做到比個印佢. 跟住就係放個波波係個Stand度打個波. 又係打唔到啦, 係咁打空氣, 笑死....
完全係體能大挑戰!企係個搖搖版度, 再踎低攞糖.
不過糖既威力太大喇~~兔勇敢咁完成任務.
係一粒粉紅色既棒棒糖.. 真係不得了,由頭到尾係咁問我幾時比佢食.....
南華會有海童軍. 個攤位有媽媽最怕既GAME , 就係用條金屬棒行係2 條鐵綫中間, 掂到會DD 叫果D 因係細個玩呢個觸過電.
左:小朋友最朋友最愛波波~~~ 右:係劍擊攤位, 影唔到呢, 係大人用真劍, 細路用發泡膠劍夾住個汽球行完呢條路再放低個波係一個SELF上
攞住個攬球S型行過藍色既膠碗, 撞埋右圖右上角果個大隻叔叔度!!!!!
有D活動好似排球呢D我自己都唔想(怕痛)打,佢地2 個就好認真咁學.哥哥都好比心機教
玩得差不多
食玩遊戲換番來既NUTS BAR
仲有呢隻半島酒店spa內都有得飲既椰子水飲.
總結:好鍾意南華會呢個地方同埋裡面d 人.
雖然地方係舊, 但係好舒服, 簡簡單單咁, 好過d 浮誇迎合中國人品味既新建設華而不實.
其實兔呢d年紀細體能又唔係咁好既小朋友好多野擺明係做唔到.,帶活動既哥哥姐姐好好, 好有耐心會就住小朋友既程度改變遊戲難度,等佢地可以參與又可完成,令到小朋友有成功感, 又玩得開心.呢d哥哥姐姐careing 同埋好會變通. 而且係感覺到佢地對南華會呢個地方好有感情,我都好希望第2日2個女長大可以成為咁既人.
等兔同豬大d 都會比佢地係度玩下參加d課外活動.


text:
2013年10月13日 星期日
漫長戰爭.開始
我終於做左由細到大都好想做既事,就係箍牙.
細細個其實就知道自己D牙唔齊 ,有倒及,小學時曾經帶過矯正器直到升中一時箍牙,但個陣又怕帶著棚鋼牙返學會俾人蝦所以放棄左.
直到中五畢業第一時間就去睇牙醫想箍牙,牙醫話好彩我細個放棄左,因為我發育未完成,就算個時箍完之後都會移位,加上我有倒及牙同咬合問題,並唔係單單箍牙就可以解決到既問題,醫生話如果我要箍牙就要削骨,做"正顎手術".
正顎手術就係從你口腔內開刀,削走多餘既骨,將上下顎移返去一個合適既位置令到咬合正常.
削骨.....一聽個名個心都有D驚,何況係我阿媽,梗係哂手兼擰頭啦.....
之後再睇多幾個牙醫拎多個意見,佢地既答案都係一樣,要箍牙就要做正顎手術,如果我堅持淨箍牙唔做手術,醫生話得,但個效果只會係比宜家齊少少咁解 ,因為始終都係骨頭問題.
返屋企同阿爸阿媽商量,佢地都唔贊成,因為我既情況未至於去到食唔到野,笑笑下都可以甩鲛...等等嚴重問題,自己都衡量過有無咁既需要,當時我只係知自己真係好唔鐘意個下巴兜兜,側邊影相永遠個下巴都係凸出黎, 一E起棚牙笑就會覺得好奇怪好核凸,倒及牙會令到我好介意好介意....但呢個始終都係外觀問題....所以哩埋喊完一場後....就將箍牙一事藏於心底...
9年後
雖然自己鐘意食野,但自問每日早晚我都有刷牙,但始終都有蛀牙.牙痛既問題,睇過牙醫後,先知原來我d牙生得迫,又歪,好多位都係刷唔到,一定要用牙線,同埋原來咬合唔正常除左影響食野之外仲會影響埋清潔,正常情況下咬合正常既牙齒之間既磨擦係可以磨走牙齒上既食物,再透個刷牙徹底清潔牙齒.基本上我上下顎既所有大牙互相touch到既位置係得好少,所以我刷牙只係刷走表面個層,係唔夠乾淨,牙醫最後都係建議我去箍牙,一勞永逸,如果唔係長此下去我d牙好快就玩完,除非我係好勤力每日用牙線每次刷牙超過n分鐘同每三個月洗一次牙啦.
我當然無忘記箍牙=正顎手術
又係拜訪幾個牙醫睇下現今既技術可唔可以做到淨箍牙唔做手術,但答案都係同9年前一樣,要箍牙就做手術,唔做手術就寧願唔箍, 無謂哂錢哂時間.
你問我...我梗係想箍架,我梗係想做手術架,過左咁多年後我個心都仍然想,加上宜家有埋牙齒健康問題,加上正顎手術比以前成熟左又多人做左,把心一橫下定決心!做!
同屋企人傾過,佢地都贊成我做雖然佢地都唔太想,始終開刀削骨咁大件事.
而我最後好好彩地搵到一個好好既箍牙醫生,佢好細心好詳盡,佢仲會考慮到我既情況而幫我,真係真係好感激佢!
另外我負擔唔到私家醫生既十幾萬手術費,佢轉介左我去菲臘做正顎手術,菲臘唔係個個都收,係睇當時醫院需唔需要類似既案例同牙齒既嚴重性,係菲臘做手術只需要俾住院費同材料費,約六千多元,點解同私家差咁遠?因為係菲臘幫你做手術既唔係專業既醫生,而係"醫科生",好聽d我地就叫教學病人,難聽d就叫白老鼠,我梗係會擔心啦...但又無辦法...想做正顎手術但又俾唔起錢睇私家唯有承擔多d風險.
經過菲臘每月一步驟(初檢..影x-ray..覆檢..開會...)等等,我終於係半年後箍左牙喇!!
為左記錄呢件人生大事,我會每個月影一張相見証我牙齒既變化.
有人會問我係咪真係有咁既需要做手術,其實我點解釋部份人都會認為我係去整容,如果我真係整容我就會整埋眼耳口鼻啦...有時都懶得解釋,人地鐘意點講就點講,你試下生成咁睇下你會點!如果一個健康既牙齒就唔會好似我上圖d牙咁.
同埋好多人表面睇我好似無咩野,因為我已經習慣性口合埋但牙係唔會咬合,如果牙咬合埋其實會顯到兜d.
其實呢兩張相影完就好鬼想delete左佢,但就係因為要同佢say goodbye所以更加要post上黎!
10 則留言:
原來你要做削骨呀......咁你做咗手術未呀?回覆刪除
其實我d牙都唔靚架, 上面果排仲有隻爆牙添, 不過比你好少少的係我唔係倒及牙~~~
加油呀!!!回覆
多謝你呀!!刪除
我要cool返正個位先可以做手術,我諗一年至一年半後到先做~近排蘋果動新聞都有講開韓國削骨,你有無睇佢個套整容節目呀?
係呀,同埋整牙真係好貴好貴,你都要好好愛護牙齒呀,一有咩事上黎就千千聲!心都痛!
我冇睇蘋果呀, 不過尋日睇報紙話韓國有女仔做整容死咗呀!!!刪除
係呀, 我早幾前杜牙根都要幾千蚊呀!!!
係呀.......睇完我都有D驚,始終有風險,話係今年第三宗因為整容而死亡既case!刪除
杜牙根真係好貴,我之前都杜左,你杜完之後有無整返個牙套呀?
有呀, 因為牙醫將你隻牙磨細咗, 所以一定要整返個牙套呀,刪除
但我冇睇原本隻牙磨到有幾細呀, 因為佢冇俾塊鏡我, haha~~~
不過幫我睇色版時, 話我d牙唔多白, 好難度d色喎, 最後揀個近似的色囉, hahaha~
你都應該有整牙套呀?
因為我本身箍牙都會落一個,所以杜牙根個醫生無幫我整到,算省返筆,哈.刪除
但我望返我又唔係好覺佢有幫我磨細到,反而整完有影張X-Ray,見到隻牙有3份2都係物料.
我想問下點樣可以整到每篇文章可以"繼續閱讀"呀?因為唔想一下子show哂成篇文章出黎,好長呀,哈!
你喺寫文章時, 咪有一行係整文字顏色, 粗體, underline嘅, 一路向右睇, 就喺"插入影片"隔離, 有個叫"插入繼續閱讀標示", 咁你就喺你想篇文章show到幾多出黎時按呢個icon. 咁人地下次想睇你篇野時, 就可以按"繼續閱讀"啦~刪除
(其實初初我都唔識, 我都係睇人地果d教學blog咋)
唔該哂你呀!!我整到喇!!^^刪除
- rachel2014年5月30日 上午11:46
你箍牙進度如何?回覆刪除
你好啊,有d關於cool牙噶事情想請教下你,我噶經歷同你勁似,大概17歲左右想cool牙,搵左醫生consult過話要左手術,因為倒及牙係骨性,要改變左下顎先可以做cool,聽到之後即刻放棄左,之後2年前又搵左醫生搞左一大輪檢查,結果都係一樣,要做手術.近排又去睇左幾個醫生想cool隱適美,但係醫生都係refer我去搵專科醫生,睇下專科醫生噶idea,要唔要做手術,我想問問sis有冇做手術,過程係點噶,宜家牙齒狀態係點噶?Thx!回覆刪除


text:
每次我行街,見到成棚男人喺店舖外面等女友/老婆,眼神空洞,喃喃自語好似鬼上身咁,我就替佢哋覺得慘.唔知佢哋等咗幾多個鐘,所以陷入半崩潰狀態?但係有啲女人唔知點解總係有舖咁嘅癮,鍾意帶埋個男人去shopping.經過我上各大女性討論區爬文,明查暗訪女性朋友,總算得出幾個原因,但我點睇,都覺得呢啲所謂原因都係站唔住腳嘅.
「我揀衫想男朋友幫吓眼.」
小姐,老老實實,喺男人眼中,女人衫只有多布同少布嘅分別.你問佢黑色定藍色好?晒氣啦.佢根本就唔會分到有咩唔同.分分鐘你一星期七日著同一件衫去見佢,佢都唔會發現.就連內衣褲,佢哋都唔care,只係想快啲除咗佢.
女人著衫呢,係著俾女人睇嘅.只有女人先會留意到你買咗新衫,件衫係日系定韓系,今期Vivi有登過呢個款,隻顏色襯唔襯你膚色.所以你買衫要意見,只有女性朋友先會俾到你.
「我想男朋友廿四小時喺我身邊,連shopping都係.」
如果有女人覺得將男人廿四小時困喺身邊就係好,我覺得佢實在太天真.我一向都唔鼓勵啲人一拍拖就放棄晒所有私人時間,就算你嘅私人時間係匿埋喺屋企煲韓劇都好,你都一樣要有唔同伴侶一齊嘅時間.
原理好簡單,就係不論男女,人天生就係犯賤嘅.有時有,有時無,你先會掛住果樣嘢.譬如你好鍾意食雪糕,每個星期食一杯,正.我叫你雪糕當正餐,三餐只准食雪糕,不出一星期你就作嘔啦.
「我想有人幫我拎嘢.」
我詢問幾位男性朋友:「如果你女友叫你陪佢行街,因為要你幫佢拎嘢,你會點諗?」
「我會欣賞佢嘅誠實同直接,但我都係唔想去.」
「咁佢會話你唔錫佢.」
「最多約定幾點佢行完,我去接佢返屋企囉.」
「佢話唔得,要你由頭跟到尾拎嘢.」
「點解呀?」
「佢話重喎.」
「佢有幾多嘢要買呀?買座山返去好唔好?」
「女人行街之前點會預計到要買幾多嘢?你認真答我啦.」
「開頭幾次都會應酬下嘅,但之後真係唔願意.唔係唔錫佢,但真係好強人所難.就好似半夜三更女友打電話嚟,一次半次都話,成日都係咁,真係消磨緊個男人對佢嘅耐性.」
嗱我幫手問咗啦,女士們你哋自己諗諗佢啦.
「我想有人幫我俾錢.」
如果你對呢位男士係認真,絕對唔好俾佢睇到你狂買然後要佢俾錢.間唔時扭下男朋友買啲嘢俾自己無問題,係情趣嚟.但係如果你有收入,依然樣樣嘢都要佢俾錢,買自己衫自己鞋自己護膚品都要用佢錢,佢會質疑你係愛佢啲錢定愛佢個人.如果你想同呢個男人做人世,我就覺得搏唔過囉.
所以各位女士,shopping呢家嘢真係女性專屬興趣,對男人嚟講等於酷刑.講到拍拖要開開心心,無非都係將心比己,互相尊重.俾著你男人要你陪佢去黃金買底板,行勻成個腦場格價,仲要問你:「你覺得華擎 Fatal1ty H87 Performance好定係技嘉G1.sniper B85好?」你都會覺得係一種折磨啦,係咪?
原文連結


text:
Onion Rings - 呢個一定要食 因為恨食好耐呢
Fried Mozzarella - 好食但好漏 @.@
d 芝士可以拉到好長 好好玩
Breaded Shrimp - 都好味 因為新鮮炸起嘛
Ruby's Chicken Wings - 超正呀 越食越辣
A Half Rack of Fork-Tender Ribs - 要 Classic 味道 因為要就里奧大人唔食辣
呢個薯蓉好大個呀 但超好味 因為好香牛油味 不過食剩一半 因為真係好漏
Steamed Mussels - Waiter 話係是日精選 $48/10隻 不過唔好食
Salad - 依家加到 $108 lu 今次講明夾咗就要食哂 因為真係唔想嘥嘢 我地夾緊嘅時候 有 3 個男仔喺度夾 佢地砌到好似蛋糕咁 但就好自私 因為碟薯仔 refill 咗之後 佢地居然夾咗 2/3 我覺得食得哂無問題 但就唔好夾哂人地丫嘛
( 22-AUG-2013 THU )
今日係里奧大人生日 祝佢生日快樂 身體健康 事業順順利利呀 ~
好感恩今日佢唔駛上大陸 咁可以同佢食飯慶祝呢 ~
早餐食腿蛋治 又係食到一半好飽咁 又留唔到做 lunch 因為 d 包索哂 d 酒 蛋又凍哂 咁食都幾難頂 ~
菇場唔忙 後面同事又 OFF 我可以 full screen 上網真係超級爽呢 ~
我同家姐依家都玩緊 PokoPang 但又唔係好識 所以直接問家姐同事 傾咗 25 分鐘 但其實只係用咗 3 分鐘講 Game 嘅嘢 佢把聲同 d 語氣超級勁似家姐 我話真係 95% 似 如果整鬼里奧大人 佢一定上當呀 哈 ~
Lunch Time 又未餓 見無落雨就出去行陣先買嘢食 去完超市買嘢 之後再買咗 2 件外套同 2 條 one piece 原來都已經點幾喇 要去埋買 lunch 番菇場食喇 ~
放工唔坐直接巴士到醫院 諗住坐到屋企附近再轉車 點知邪到爆 尋晚 547 先到 今晚 542 就到 眼白白睇住架巴士喺我面前驚過 而我仲未等到巴士 之後落車想轉另一架巴士 咁我一落車就見到前面有架巴士駛開 點知就係我想轉嘅巴士 激鬼氣 所以直接行去醫院 到醫院門口 見到對面巴士車尾 再睇清楚 原來係本身想坐果架巴士 有 d 暈啦 ~
嘩 頭先行完真係腳又震 又標哂汗 去到醫院咩都唔理即坐低抖呀 好在媽咪叫工人烚咗幾隻雞蛋 抖咗半個鐘再食埋隻蛋 補充番 d 體力 ~
見到媽咪精神唔錯 聽日就教佢點打針 同埋見營養師 咁應該好快出得院 lu 感恩感恩 ~
里奧大人 7 點 45 分放工 我同家姐 工人都係 8 點先走 ~
去到德福見到里奧大人 同家姐喱埋嚇佢 見佢正想打電話比我 咁家姐就走去推佢 不過家姐推得唔係好大力 所以佢都唔係好驚 ~
之後一齊行去 RT Book 左 8 點半 不過都要等多陣先有位呢 ~
唔知係咪太多人 所以都好焗 初初仲諗住驚凍添 ~
一坐低即睇 Menu 喇 大家都好鬼餓 今次又係爆肚食唔到甜品 ~
食到 10 點幾就走喇 同埋家姐一齊行到巴士站就分手喇 ~
實在太焗熱 番到屋企即沖涼喇 睇多陣電視 又 11 點幾先瞓添 ~


text:
2016年5月12日 星期四
節瓜支竹燜腩排 ( 12-MAY-2016 )
( 12-MAY-2016 THU )
又星期四喇 依家最唔鍾意星期三同星期四 我好想自己快 d 復原 時間係可以沖淡一切 但呢個時間唔知要幾耐呢 ?!?!
今朝先諗起加拿大嬸嬸 佢寄咗張支票比我地 我想問堂妹 嬸嬸有無 whatsapp 因為我只得佢地屋企電話 點知今朝嬸嬸就 whatsapp 我 實在太好喇 始終有時差 我番工佢瞓覺 如果有 whatsapp 就好好多 起碼唔會嘈醒人嘛 ~~~~
早餐食芝蛋治 其實食咩都無味 旨在飽肚 依家食朱古力都唔覺得甜 好似無哂味蕾咁 ~
菇場唔太忙 所有大粒又唔喺度 可以 hea 下 ~
Lunch time 食麥皮 唔想成日坐呀 食完出去行個圈 難得幾好天嘛 ~
放工去 Taste 買餸 順便幫里奧大人買包做早餐 買完都番屋企 lu ~
真係好搞嘢 今晚表表問候我 好多時係咁 會同一時間咁問 好多人都問我心情點 我都實不相暪話仍然難過 雖然我唔想人地擔心 但我心情真係唔係 ok 囉 依家我仲係覺得自己好賤格 成日鬧媽咪 明知媽咪身體唔好 應該鼓勵支持家嘛 點解我只係鬧鬧鬧咁衰格 我依家情緒已經跌落到低點 要不是有里奧大人同家姐 我真係覺得生存係無意義呢 不過我都間唔中同佢講 如果我有咩事 記得記得幫我照顧家姐呀 ~
喊完抖陣又去煮嘢 之後再開機洗衫 今晚里奧大人夜放工 咁我都食先喇 ~
里奧大人 8 點 45 分先番到屋企 煮埋個麵比佢食 我就熨衫 lu ~
是日懶餐 - 節瓜支竹燜腩排
節瓜支竹燜腩排 - 清埋哂 d 支竹同節瓜 咁買咗腩排 估唔到肉質好林 咁下次同去 Taste 買喇 反正同街市差唔多錢 咁我唔駛行咁遠 lu ~
搞掂哂就睇 "太陽的後裔" 慘到丫 喊到我呢 之後再等唔切 睇埋大結局 好在 happy ending 同埋有幾多笑位 個人又開心番咗 d 咁呢 望完靚樣靚 body 我叫里奧大人今晚要擰轉臉瞓呀下 哈 ~
11 點幾瞓覺 希望瞓得好啦 ~
4 則留言:


text:
( 13-MAR-2013 WED )
又黎潮濕噃 熱完之後又潮濕 之後又話會涼 呢 d 天氣真係要好好保重身體呢 ~
早餐又食奶油多 今朝改飲奶茶 好在都 ok 菇場附近無咩邊間奶茶好飲架 有間飲完勁想反胃 所以我先改飲咖啡囉 ~
菇場好多人 ke ke kam kam 聽 d 聲係應該病緊添 不過又唔帶口罩 好在唔係坐佢地附近咋 不過中央冷氣 都會好易中招 ~
終於有嘢做 仲忙到 11 點半 抖陣又 lunch time 喇 幾咁快又過咗半日呀 ~
無啦啦好餓 第一次咁想食 lunch box 呀 尋晚食 d 尖椒唔辣 但里奧大人就話好辣好辣 丫 原來佢食哂 d 辣呀 我今日食得 1 隻辣咋 佢好幸運呀 ~
放工唔駛買餸 番到屋企就預備晚餐 飲埋尋晚 d 湯 抖陣就煮嘢喇 之後里奧大人打黎話 9 點先放工 又係我自己食先 所以我食芝士麵 我覺得麻麻地好食呢 ~
是日晚餐 - 蒜泥手撕雞 + Sambal 炒豆角 + 炸菜肉片炒麵
蒜泥手撕雞 - 用雞扒代替白肉 ( 五花腩 ) 我硬係覺得五花腩好肥咁 如果多人食都無所謂 但得 2 個人食就唔好喇 今次跟足食譜整醬汁 之前又買咗枝魚露同花椒油 終於用得着喇 我 whatsapp 比家姐睇 佢以為我買番黎 里奧大人口話好食 又係以為我買番黎 幾咁識講嘢呀 不過我真係覺得好食架 可能我鍾意食蒜啦 生蒜比較辣口 再加咗 2 隻指天椒 所以里奧大人話好辣呀 呢兩晚佢都食辣 佢話要買番 d 清熱嘢飲呀 所以我即拎罐 100 plus 比佢清熱 幾有效率呀 ~
Sambal 炒豆角 - 好懷念喺馬來西亞食嘅 Sambal 炒豆角 不過人地整得好食好多 ~
炸菜肉片炒麵 - 尋晚剩嘅滾湯梅頭 加埋半包炸菜 用 4 個蝦子麵黎炒 清哂 d 蝦子麵 超勁開心呀 ~
今晚只係開機洗衫 咩家務都唔駛做 11 點就瞓 唔錯唔錯 ~


text:
2016年8月5日 星期五
黑椒豚肉炒扁意粉 + 蠔油燜節瓜鴨腎 ( 5-AUG-2016 )
( 5-AUG-2016 FRI )
又星期五喇 時間過得真係好快 咁就 8 月 好快就 2017 架喇 以前覺得 2046 套戲名係好遙遠嘅事 依家覺得好快就到 2046 咁 到時都唔知仲喺唔喺度 lu ~~~~~~~~
早餐食奶醬多 如果里奧大人知我食奶醬多 佢實會講話佢姐夫食奶醬多呢 花生醬係同麵包同一厚度 勁恐怖啦 同埋佢地喺屋企食雪糕唔係一杯杯咁食 係一桶桶家庭裝咁食 由此可見 佢地食嘢係偏食囉 小食多滋味嘛 我以前就同里奧大人講過 話將鍾意食嘅嘢就日日食 食到厭咗 以後唔駛食 之後佢話 點解要咁快食哂 d quota 咁其實咪即係食小一樣嘢囉 比佢講完之後 我都覺得佢講得幾啱 哈哈 ~
以前我好火爆架 見到唔鍾意嘅人 一定唔會同佢笑 佢話點解關係只係朋友同敵人喎 又成日話我無灰色 只得黑白色 比佢哦得多 我都改咗好多啦 起碼見到唔鍾意嘅人會勉強一笑 但如果真係係我超級唔鍾意嘅人 我依然唔會同佢笑 當佢無到架 咁樣好似好無家教 但我覺得 妳可以令到我咁憎妳 妳個人都唔方好 因為我憎一個人 唔係話憎就憎家嘛 係睇妳平時所做嘅一切 日久見人心 真係囉 ~~~~
菇場忙下停下 但呢排好攰咁呀 成日追劇追到 11 點半 對我黎講算好夜架喇 哈哈 ~
好餓呀 Lunch time 即飛去食粥 之後去惠康買零食同蘋果 買埋粟米湯 買完之後有人叫我個名 嚇死囉 原來係高妹 之後一齊番菇場喇 拎住一袋二袋好熱呢 ~
仍然 hea 到放工 今晚去價真棧買朱古力餅 再去惠康買薯圈同零食 之後再買滷水鴨腎 番屋企已經 6 點半 要快快預備喇 ~
里奧大人 6 點 45 分放工 好在今晚煮嘅嘢係非常簡單 唔係佢要等 lu 呵呵 ~
是日懶餐 - 黑椒豚肉炒扁意粉 + 蠔油燜節瓜鴨腎
黑椒豚肉炒扁意粉 - 本來想淥麵食架 不過里奧大人今個星期食咗一次即食麵 所以都係煮意粉好 d ~
蠔油燜節瓜鴨腎 - 唔想就咁節瓜咁悶 所以買 $20 鴨腎 感覺豐富 d ~
如果我煮完 里奧大人未番嘅話 我會洗埋鑊同煲 所以有時食完飯就咁洗幾隻碟同碗 好似洗小好多嘢咁 哈哈 ~
咁之前姑奶喺澳洲扭親隻腳嘛 佢睇咗醫生 所以里奧大人今晚約姑奶食糖水 順便拎 d 正式收據 claim 保險 ~
但里奧大人睇到張單係無寫原因 睇番 d 保險 terms 所以話未必 claim 到 但姑奶話同醫生講話扭親 但醫生點都唔肯寫喎 所以里奧大人話唔知佢地點講 我話應該同醫生講明話要 claim 保險 咁咪得囉 同埋妳要堅持囉 事實真係 claim 保險用嘛 ~
依家佢咪白痴囉 買咗保險都可能 claim 唔到 所以激到里奧大人呢 仲特登幫佢買最貴隻保險 又特登 send 埋保單保 d 咩比佢兩公婆 但佢地乜差都唔睇 ~
如果佢地有當地醫生寫紙證明 喺香港再睇醫生 中醫可以每月 claim 最多 $1,000 最多 3 個月 西醫就好似可以 claim 到 12 萬 所以我咪話囉 買保險又要買廿幾日驚之後會有事 依家有事又唔識去 claim 保險 真係買黎做咩呢 ?!
之後姑奶又話唔黎食糖水 lu 咁里奧大人抖半個鐘就去徑步 我就唔去喇 突然間好攰咁 ~
抖多陣就沖涼 無啦啦覺得好凍咁 所以全程沖熱水涼 覺得勁舒服 但好驚自己唔知係咪作感冒囉 ~~~~
之後我敷 mask 嘛 咁里奧大人按鐘 我一開門 佢一望到我 佢嚇到丫大咗個口呀 嘩哈哈 佢已經唔係第一次咁驚 有次佢直頭話嚇死佢添呀 哈哈 ~
又睇歡樂頌 想快 d 睇哂 唔駛晚晚追 又追到 11 點半 不過我都瞓先喇 聽日要番工呢 ~
5 則留言:
三白眼笠..早呀! 今日涼左D但都好笠咁呀回覆刪除
係啦~我都覺人越大時間過得勁快~仲有3個月又2017啦
唔~阿喂又係咁架! 唔LIKE既人會黑口黑面對人
但我話咁樣表達自己太透徹~唔鐘意都好要保持自己ma
點知佢話我假..唔鐘意咁~依家就明我係得有道理囉回覆
(2)二白眼笠..哈哈!記錯左今日星期三呀刪除
唉! 你姑奶真係....?!! 咁大個人仲好似要細佬擔心轉頭
同埋..好多基本野都好似唔知唔識咁~真係好難理解囉
yeah..我又係架!如果得既會爭取時間抹埋爐+洗鑊先食飯~感覺做少d野
三鮮笠 好熱呀 頭先買埋蕃茄同南瓜 咁今晚可以直接番屋企呢~刪除
下..仲有3個月就2017?! 3個月?! 不是4個月咩?!
時間過得超勁快呀 眨下就65歲
到時可以兩蚊雞搭車 我會多d黎探妳架喇
妳記得收番好副假牙喎 唔好就咁擺喺洗手間呢 哈哈~
其實都係嘅 塊臉話哂比人知妳諗乜
到時就防範唔到佢 但有時對住某d人
真係笑唔落囉 希望妳知道我講係邊d人 哈哈~
仍然三鮮笠~~~~刪除
星期一當星期三 唔怪得妳成日話時間過得咁快啦~~~~
同埋8月15日係星期一囉 不是星期二 @@
佢保險呢單嘢就白痴啦 真係唔知佢買旅遊保做咩?!
仲要當日喺度吹吹共叫人買 真係唔明佢個腦諗d咩!!!!
妳洗嘢好快啦 即諗番起上次去妳屋企果晚
居然咁快洗哂d碗碗碟碟 我真係諗住妳鋅盤有嘢未洗架~~~~
哈哈哈哈哈! 四散笠刪除
依日真係將日子攪亂晒!


text:
炸物 : 餃子 / 天婦羅南瓜 / 天婦羅蕃薯 / 茄子 - 唔錯架 熱辣辣
炒椰菜 - d 汁甜甜地 ok 架 不過阿卡話怪
香辣魷魚鬚 - 辣辣地好味呀
芝士 xx 壽司 ~ 一路咬一路傾 唔記得乜味咯
龍蝦沙律壽司 - 細件到呢 細件到食唔出乜味 睇卡卡個樣覺得係咁
海膽手卷 - 我食架 好新鮮
燒雞翼 - 為卡卡而叫架
鹽燒雞軟骨 - 正正正呀 鹹鹹脆脆勁好味 我地總共食咗 10 串呀
牛仔骨 - 我最鍾意食嘅牛仔骨 但點知佢地整我好難食 又多肥膏 仲要係好羶 勁難食呀
提子汽水 - 無味又無汽嘅
蕃茄火鍋 - 湯底有名門卷 / 金菇 / 菜 / 豆腐 / 粉絲 都幾多料架 同埋個湯都幾酸
肥牛 - 超肥呀 我無食到
粟米 / 唐生菜 - 要食多 d 菜
味僧湯 - 無啦啦見到 d 椰菜碎 當堂唔想飲 好似人地食剩咁 又無豆腐喎
螺肉 - 我同阿卡都覺得有 d 霉 個阿卡丫 好幾次食到覺霉就叫我試 應該叫我唔好食家嘛 真係丫
蟹子沙律 - 傾到唔記得食呀
是日前菜 - 阿卡唔食韭菜 煩 我食無問題 但 d 汁係酸酸甜甜咁 好怪咁
西瓜 / 啫喱糖 - 西瓜霉嘅 啫喱糖 ok 啦 無驚喜
芝麻糊 - 又係掛住傾到唔記得食呢 佢又衰嘅 黑麻麻咁 唔多覺眼家嘛 哈
雜果涼粉 - 阿卡叫架 不過佢都好似無乜點食
雪米磁 - 呢個最正常啦 不過 d 皮雪到好鬼硬呀 阿卡食到瓜瓜叫咁呀
是日大堆頭食物 食完又黎 黎完又食 真係好飽好滿足 ~
最後當然係要合照啦 ~
( 10-jun-2009 wed )
今朝早咗 所以去菇場對面食早餐 又係芝菇治烘底 + 奶茶 ~
呢排天氣唔多好 搞到成日無神無氣咁 ~
終於 12 點半 lunch 喇 無啦啦大大個太陽咁好天氣 咁就同里奧大人行遠小小食咯 當做下運動嘛 ~
番到菇場好開心咁等放工 因為今晚約咗 卡卡 食日本放題呀 ~
雖然同佢成日 MSN 但都有講唔盡嘅說話咁 佢真係好多嘢講呢 ~
今次坐嘅位好舒服 可以近距離接觸 益哂佢啦 成日牛咁眼望住人 哈 ~
放題限時 2 個鐘 所以我地晏晝已經諗好食乜 一去到即 order 卡卡勁呀 ~
成枱都係食物 都唔知食邊樣好 又食又傾 時間真係過得好快 後尾 Waiter 話要我地交枱 我地先知 8 點 45 分咋 要分手喇 ~
之後一齊行去搭車 佢不知幾唔捨得我呀 噢 ~


text:
依家習慣一出門口同出 lift 都第一時間望隻鴿 今朝見到黃色一 pat 嘢灘喺度 嚇死我 以為 BB 死咗 好在望多陣 見到 BB 郁咋 ~
今朝其實無胃口 但驚一陣晏晝會餓 所以食米粉餐 食咗 40 分鐘先食完 因為真係唔想食 最搞笑食咗 2/3 呀姐想收 我話仲食架 佢話都凍哂啦 做咩唔快 d 食 ~~~~~~~~
菇場忙下停下 今日中午請半日假搞 fat fat d 嘢 所以其實都心不在焉 好驚一陣做漏嘢 ~
放工即走 約咗媽咪工人同家姐工人喺的士站等 之後一齊坐的士去 fat fat 屋企 一去到就執番 d 嘢 睇下邊 d 要拎走 感恩好 2 點就搞掂 之後坐的士去紅磡 交低哂 fat fat d 嘢就走喇 ~
唔熟紅磡 總之見路就行 見到有間食魚蛋粉就入去食喇 因為附近唔見有茶餐廳 一坐低望下手機 原來都 2 黠半 lu ~
食下傾下 差唔多 3 點半就坐巴士番屋企 勁熱呀 去埋街市買餸 再同里奧大人買麵包就即番屋企沖涼喇 ~
用手機影
再手相機影 哈
同一個動作 好得意呀 我次次影相都叫里奧大人講嘢細聲 d 驚嚇親佢地 之後我同里奧大人講 唔知佢望唔望到我地嘅呢 ?! 佢好大反應話點會望唔到呀 ?!?! 佢有眼家嘛 嘩哈哈哈 點解我問埋咁白痴嘅嘢嘅 可能我成日向下望佢 又有窗遮住 所以覺得佢望唔到我咁囉
里奧大人 6 點 40 分放工 咁就好喇 早 d 食飯早 d 休息 ~
是日懶餐 - 酸梅麵豉蒸排骨 + 菜心
酸梅麵豉蒸排骨 - 買咗樽酸梅麵豉好耐啦 係時候清下去 ~
菜心 - 呢期 d 菜心好甜 又平喎 $11/2斤 一次買兩餐菜就最好 呵 ~
又胃酸倒流 背脊都痛埋 但唔敢同里奧大人講 因為我頭先食條粟米已經比佢鬧 係咁話粟米難消化 但我話已經放咗 1 星期喇 唔食就壞 最多咬爛 d 囉 ~~~~
我 10 點幾瞓喇 里奧大人話睇多陣 "狼牙捧" 先瞓 其實套戲嘢叫琅琊榜 不過我地喺谷度叫狼牙捧 易記 d 嘛 哈哈 ~


text:
2015年6月30日星期二
雪耳雪梨清補涼糖水
早兩個禮拜睇到 blog 友 cici 用清補涼煲湯,提醒咗我好耐都無煲過,不過今晚我唔係用嚟煲湯,係煲糖水.
2015年6月27日星期六
涼食韓國粉絲
平時煮韓國粉絲我都係熱食,所有材料分別炒熟後就全部回鑊加調味兜炒,但依家天氣咁熱,真係做得少啲得少啲,盡快離開個熱廚房為上策,所以今次反而跟番韓國正宗做法,全部材料都唔回鑊加熱,就咁撈調味料就算,少啲功夫之餘又唔使食到個人咁熱.
清涼的一餐
比起其他人,我都算唔係怕熱得好犀利嗰隻,但今年夏天真係好熱,幾乎日日都發出酷熱天氣警告,唔好話落一落街買餸,就連坐喺屋企乜都唔做,甚至飲杯水落肚都會出汗,真係每日都要沖兩,三次涼,難為嗰啲勁怕熱嘅人,都唔知佢哋點算!!
一向都唔多好食凍嘢,今日出完街返到嚟食第二餐都要全部凍食呀!
2015年6月26日星期五
素韓式炸醬麵
2015年6月25日星期四
咖啡西多
早前睇到電視一個飲食節目介紹一間本地新開嘅創意甜品店,其中有樣食品叫做咖啡西多.傳統整西多都會用奶去開蛋漿,我自己因為唔飲奶,當然就會用小量水去開啦!呢間甜品店仲犀利,用咖啡去開蛋漿,等我又試吓先!.
2015年6月24日星期三
黑椒醬炒露荀蘑菇鮮白合
平時我都好少食露荀,一來因為價錢唔平啦,但主要都係食完之後 "交水費" 時會有好濃烈味道,喺番自己屋企都仲好啲,但如果係食完之後要去學生屋企上課的話就有點尷尬喇!
近年街市有啲幼身露荀賣,價錢相對經濟,$12 一紮約有 8 – 10 條,見好耐無食過,又買嚟試吓先!
2015年6月21日星期日
匯豐紀念鈔
睇新聞見到首日喺香港同九龍會展大排長龍拎紀念鈔,真係嚇嚫我,好驚我都要咁輪隊!我被安排今日到大角咀匯豐中心領鈔,因為正正就喺 Charmaine 屋企隔離,所以之前已經約好今朝一早同佢上完堂我先行過去匯豐,但因為早咗成廿分鐘就到達大角咀,又唔敢太早上去佢屋企,於是就決定先行過去視察一下,睇吓條龍長到有幾恐怖!
總站落車後已經見到有匯豐職員企喺中心入口攔途截劫,唔係領鈔嘅應該唔俾入,我問比預約時間早到可唔可以拎,佢哋話可以,再問清楚條龍有幾長,諗住如果真係要排好耐的話都係教完琴先返轉頭再拎,無謂阻住學生時間嘛,點知個職員同我講,查實係唔使排隊!嘩,咁正,即刻拎完走人!!首日啲人就日曬雨淋排幾粒鐘先拎到,我就可以舒舒服服涼住冷氣兼唔使排隊,前後幾分鐘就攪掂.教完琴去搭車時見到多咗好多人,仲有個警察喺度維持秩序㖭,我真係超好彩囉!!
Lunch Meeting
講番禮拜五個 lunch meeting,我哋一行四人去咗灣仔「Cupping Room」食 lunch,咖啡同食物都唔錯,有賣相,有味道,但環境就唔多舒適,因為地方細人又多,lunch time 時坐滿人之後就非常之嘈,講嘢要好似嗌咁,聽嗰個就好似借咗聾耳陳隻耳咁!!
五香素粽
一直都唔係好敢自己包粽,因為怕包得唔好,烚完之後會漏料,浪費一番心機.早前喺 Facebook 「素食青年」群組內見到有素友包素粽,包得好靚,於是就請教佢點樣包粽,呢位素友真係好好,不單只無私地分享製作心得,細心指導,仲不斷送上溫馨提示,人家咁有心,我都唔可以辜負佢嘅好意,所以今日終於的起心肝嘗試包粽.
想學識自己包粽,最重要唔係為咗滿足自己口腹之慾,而係可以包素粽供佛;再者,八年前嘅端午節經歷咗我人生中最黑暗,最低潮的好一段時間,所以我都想藉住一隻素粽表達自己心意.八年前嘅今日,俾我體會到中國人憑傳統經驗累積總結出的一句說話:「過唔到大時大節!!」身邊亦有親友係喺大年初一及冬至前後離開的呢!
2015年6月17日星期三
黑豆木耳木瓜湯
今日喺街市買到兩個好靚仔嘅木瓜,菜檔阿姐就話今日木瓜賣得好平,賣 $5 斤,以近排價格以言係咪真係好平就唔知喇,因為好耐無買之餘,自從檔口變到迷你 size 之後就連價錢牌都無位擺,以前就算唔買某樣嘢,但見到個價錢牌都可以大約知道行程,依家就無呢支歌唱喇,而且有啲貨迫住要放喺佢哋檔口入面,要就嗌佢哋拎俾你,無得樣樣都落手落腳自己揀,更加唔好意思叫人家攞好多出嚟俾你揀啦!希望個街市快啲重建完成.
我自己就好怕熟木瓜,唔知點解嗰覺得味道好難聞,好臭,聞到都即刻反胃兼作嘔,但問過好多人又話唔覺得,究竟係我嘅嗅覺有問題呀,定係其他人都同我一樣都聞到同一種味道,但就唔覺得係臭,情況就好似榴槤味咁樣,所以我一般都只會買青木瓜,好彩青木瓜煲湯都一樣咁甜.
2015年6月15日星期一
好食易整的 focaccia
2015年6月14日星期日
中東口袋包 Pita Bread
呢個 pita 其實之前都已經整過一次,嗰次係跟型仔廚師個 recipe 去整,用平底鑊烘烤,但可惜徹底失敗,無一個可以中空膨脹呢!!
正所謂失敗乃成功之母,從錯誤中學習,如果唔係上次咁失敗的話,我都唔會咁有心機上網搵資料,睇吓自己錯喺邊度,所以上次嘅失敗都並非壞事!睇咗喺網上搜尋到嘅成功製作要點之後,再改試用 blog 友 Allie 嘅食譜,今次終於成功喇,無論係入爐焗定係用平底鑊烘烤都能夠膨脹中空.
2015年6月11日星期四
蕎麥雜菜沙律
禮拜一嗰日係 Charmaine 學校嘅 study leave,所以佢提早咗朝早學琴,之後就可以去補習兼溫書,準備應戰大考.下晝突然間變得好得閒,所以決定去糧倉補給物資,順便買埋沙律菜.
呢期藜麥 (quinoa) 大熱,個個都話要食 super food,但我一直都無試到,一來價錢唔平啦,但其實貴都唔係問題,最怕係唔啱食的話都唔知要唔要好,你知啦,呢啲健康食品唔係個個人都鍾意食㗎嘛,真係送都未必要㗎!!
唔知點解,見到藜麥個樣成日都形住佢係好硬,唔易消化,食到頂心頂肺,呢個亦係我主要無買嚟試嘅原因.早前同 blog 友小月傾開,佢話寧願食蕎麥 (buckwheat) 好過,質地相對比較軟啲,易啲消化,咁啱糧倉都有得賣,而且價錢相對經濟好多,買包試吓整沙律先!
2015年6月8日星期一
韓醬煮雜菜
2015年6月4日星期四
德國酸椰菜
2015年6月3日星期三
甜酸豆腐
2015年6月1日星期一
新背囊
自從我個好拍檔,好戰友榮休之後,我一直都無買番個新嘅大背囊,唔係款同 size 唔啱就係價錢唔啱,所以拖拖吓就無咗件事.
好耐之前有次跟 Winnie 見面交收時,佢見我左一袋右一袋,拎到成隻 “積” 咁,問我做乜唔帶背囊,我話我無背囊用,原來佢將呢句說話記到依家,有次佢 whatsapp 我話買咗個背囊俾我,咁我當然非常開心啦!開心唔係因為有新背囊用,而係老友咁有我心,隨便的一句說話都咁上心,難怪以前媽咪成鬼日都讚佢好,話要介紹個好男仔俾佢喎,我心諗,有好仔我都一手搶咗佢過嚟先啦,幾時到佢要呀,哇咔咔咔咔咔 ~ ~ ~ ~! XD
至愛合桃香蕉蛋糕
涼拌腐乳茄子
訂閱: 文章 (Atom)


text:
咁高級既酒店點都要去人地個泳池見識下,所以寧願捱眼瞓第日一早都要去游下水.威尼斯人有五個泳池,其中一個暖水按摩池我認為是最舒服的,大家一定要試.泳池區係私人範圍,少了內地客,可以好好享受哩!
沖完涼返房換好衫就準備Check out了,沿途經過食lunch buffet既地方已經大排長龍,就唯有分頭行事.寄存行李又係排大隊,搞到個大堂逼滿人.都唔明點解咁高級既酒店個接待處空間咁細,真係要改善下啦!
返去食buffet條隊仲未郁過,結果接待員要派籌,我地聰明地堅持唔離隊,坐低等一陣就有位喇!入到去都唔算好多人,食物方面都幾多選擇,當中最好食既竟然係燒腩仔同叉燒,真係皮脆肉嫩架!
食飽飽我地就出發去漁人碼頭.呢個地方一年前黎過,覺得很荒廢,除左建築物幾靚可以影下相,同埋可以睇下海之外,啲舖頭係冇人行的!而果個標榜有火山爆發既遊戲區更加從來冇見過有人玩!今次舊地重臨,已經唔見左去過歎茶既cafe,唯一幾開心係見到麥兜既出現.
又曬又熱,大家都發晒脾氣,家姐仲爛左隻鞋添!見冇咩行,就提早返氹仔買手信,估唔到佢地係咀香園可以買到五大袋,真係嚇死人,鉅記當然唔少得啦!
最後再係手信街既誠昌食水蟹粥,還可以啦!食完飛的返酒店拿行李,卻發現唔見左張押金單,好在最後都解決到,唔係就白白冇左成千蚊喇!
我地買左九點既船票,去到碼頭只係八點,佢都俾我地提早上船,咁就可以早一個鐘返到屋企喇!今次既旅程亦完滿結束了!


text:
租咗隻企鵝比恩祈扶住行,同daddy落場啦!可能剛開場加上同場只有一個人溜冰,所以啲冰面好滑佢好難控制對小腳,不過佢都好落力去學冇跌過.
恩祈好吃力玩咗一陣,我搵張小凳比佢坐吓休息吓,佢望住Jasmine揸住企鵝影相同daddy溜冰個樣笑得幾甜!
不過恩祈都係鍾意出出入入,因為佢著溜冰鞋行地面行得好叻,行出行入可安定佢行冰面不穩的心......我係偷偷哋入去影相同拍video咋,我哋都冇"嘟"八達通,走嘅時候個職員哥哥話下次唔好今次佢睇唔到,真係好人.
daddy成二十年冇溜冰原來都玩得幾叻我都唔知,不過我話當年啲男仔梗要識溜冰先可以拖女仔隻手教嘛!o甘Jasmine同Yankie要快啲自己學識咪比男仔摸手仔啦.
Jasmine用張凳仔推Yankie同Yankie's daddy玩得好開心,但係好就快比職員阻止啦.
玩咗成個鐘,著溜冰鞋又唔舒服就唔玩啦!恩祈對溜冰鞋係全場最細SIZE的一對,好新好似冇人著過,佢個樣好似話點解對鞋有把刀嘅?
Jasmine意猶未盡,恩祈就坐sofa食餅同飲支益力多等佢.
然後上咗二樓的無敵大海景book store睇書,不過啲兒童圖書大部份都包住嘅,又整甘多兒童seat 位又唔比睇唔知做乜呢?
去完夏麵館食lunch後daddy要趕返機場番工,我就同恩祈上平台公園玩.
今日好好天氣室外好和暖,加上個場又幾乎比我哋包晒,睇吓恩祈笑得幾開懐,我做媽咪見到佢這樣快樂我都好安慰.


text:
坐車出到 beach road 集合等上船,又一張合照,勁似大陸人,好低能~
上船,今次好好呀,船中間有太陽椅,咁 wendy 就可以瞓下唔洗驚暈船浪,我,angus同埋阿 bay 就坐旁邊~
原本約一個小時嘅船程,臨尾要停泊大浮台,船家要做降落傘生意,佢仲用廣東話同我地兜生意,話自己係吳孟達,話 angus 係張學友,仲話見過佢響電視唱歌 tim~
上得個島已經差不多成 12 點,租埋沙灘椅,angus 同 bay 玩電單車,我遲咗一步出去,又唔想行返轉頭,響個沙灘度等佢地成半個鐘先影到相~
1點鐘食 lunch,預咗唔會太好食,不過都可以.有菜+丸子湯,炸蕃薯(幾好味),炸魚,炒雜菜同埋炒飯.
原本好想游水,但係潮退得太緊要,水底全部都係石,只係可以響岸邊浸下水.-____-"
3點幾上船走 lu,雖然無咩點游水,不過就肯定有曬黑 ^0^ 回程船 angus 一馬當先上船幫 wendy 霸沙灘椅.坐埋車返酒店,大家決定再去泳池游下水先返房.
Compare with Last Oct: 上次自己去 south pier 坐大船,180baht 來回 koh larn 另一個灘,都係大船,但係坐位無咁舒服.11點出船,都係 12 點左右去到;唔包 lunch 但包一人一張沙灘椅,上次個灘細 d,不過少 d 人,d 水又清 d 同埋游到水,然後都係 3 點幾走.
返酒店,已經換返雙人房俾我地.
7點鐘出發去 Royal Garden Plaza,行咗一陣,見到頂樓有機打,居然唔洗 $$$,於是企曬響度一齊玩咗27局 photo hunt~
向前行有 Ripley's Huanted House,同埋 Infinity Maze (鏡屋小迷宮),
Eva+Wendy 想玩鬼屋,不過我同 angus 都驚,結果我地剩係玩 Infinity Maze.入到裡面係一間間唔同 design 嘅鏡房,然後我地就要搵出路,好似電影"cube"咁,不過我地 d 出路就好易搵.最攪笑嘅係本來最想玩鬼屋嘅 wendy + eva 因為俾 d 黑 mun mun 嘅房同埋突如其來嘅機器聲嚇到勁叫,真係好攪笑~
返落去地下食雪糕,swensen's VS Haagen Dazs,因為 Haagen Dazs 平過HK,所以最後揀咗佢.
我同 angus 早食完,出去週圍影相~
<--- 大家留意,我地都有響 swensen's 食呢款雪糕,59 baht 除 5 就係港幣 la~
等埋大家,我地就用咗 20 mins 行去 PS Building,諗住搵張龍記食正餐,不過搵極都搵唔到,已經10點,於是我同 angus 都決定去返上次我地都有去嘅 coca suki 打邊爐.(成間餐廳得我地 jar~)
一 樣係要鴛鴦湯底,一邊係冬陰公,一邊係清湯.我地3個女仔因為怕辣,原本諗住食清湯0個邊,但係個冬陰公實在太好味 la,攪到我地係咁飲.我地仲要咗炒飯,蝦餅同埋炒通菜等小菜,全部都好好味~個環境又舒服,打邊爐都唔熱!! ^0^ 值得一讚係佢地自家製嘅樽裝綠茶,個樽靚 d 茶又清甜.
食到11點,我地就上樓上打 bowling,幾多 $$ 就唔記得,總之就係平,唯一差 d 就係租鞋無即棄襪仔.
全晚 angus 最高分,eva都好犀利,成日都中好多,我就唔高分,不過都有一次全中,wendy d 運仔就差 la~
中途見到隔籬 lane 有一個鬼佬同泰仔非常親匿,個泰仔仲對住個鬼佬嘟咀,之後仲 kiss tim~ >0
今日 笑料:入 PS Building 門口有d類似圓桶型好長嘅膠布豎立住,中間有風係咁響膠布中間吹,0個幾條膠布就會伸下伸下咁,我地個個經過都無事,係 wendy 經過時,條膠布拍咗落 wendy 個頭度,wendy 即時驚恐大叫,事後佢話以為俾人伏擊~ ^0^


text:
想大執間屋好耐,不過又唔想太大工程,
於是一路擱置,見到人地屋企雖然玩具都多但好整齊,
最重要嘅係小朋友嘅食吓飯玩吓畫吓都有張檯,又可以坐喺到睇吓書,
返到自己間屋, 見到自己嘅屋企真係坐咗半個鐘先接受
,亦好慚愧冇好好幫小檬同B be安排吓屋企嘅家具比佢地,
屋企佢地都有份..於是一觸即發!
地方有限,要添置新家具,唯有忍痛揼野.
之後開始諗點擺,睇家具,度尺寸,又比較價錢,又要靚,
又唔想太貴,又要啱尺寸,因為小朋友大得快,
亦應該會粗用..真係小啲心機都會求其買就算...
最幣自己又唔求其得, 所以雖然看似好少野,
但都足以令我嘔心瀝血,因為冇時間
唯有等佢地瞓咗之後睇
到12點1點想躂低瞓嘅時候
,呀B be 就喊醒,於是我又抱住佢拍佢瞓(暈)
我上個月嘅日子就係咁過...
成個工程用咗大概一個月時間,大約二千幾蚊.
電腦椅/層板/貓頭鷹掛勾
玩具櫃小朋友檯套裝
All fr IKEA
木色動物掛勾/書櫃
fr TB
執完真係舒服哂
多謝老公支持呢個兒室兒居嘅大工程,
又要拆sofa(多謝舅父三更半夜上嚟幫手),
又要拋棄大垃圾去垃圾站,當我睇好哂啲家具,
佢又去幫手買.
兩個櫃返嚟仲要自己砌,起哂水泡.
尋日放工返到去都未喺好變樣,肥妹豬就開始扶住企.
呢兩晚都要我坐喺到陪佢睇書,所以一定要安排好個位置比小朋友
等佢地可以主動容易閱讀, 雖然遲咗啲不過有心唔怕遲
挨更底夜完成換來嘅


text:
今日首先去珠美灣欣賞建築於人工島上嘅「帆船酒店」;到金字塔餐廳食自助餐;參觀風塔大泥屋;乘當地傳統「水上的士 ABRAS」,過對岸行香料市場,黃金街;回來去逛全世界最大嘅購物中心商場,順道參觀(外觀)全世界最高嘅摩天大廈「哈利法塔」;晚上享用中東餐;再喺商場自由購物,由於要喺凌晨乘機往汶萊,所以逛到咁上吓就上車往機場喇.
早上都係瞓到八點幾先起身,梳洗好就落餐廳食早餐.
11點先至出發,仲有大把時間,出街行吓都仲得.
黎到架空電氣化火車站,外形咁特別,梗係要影吓相喇!
行入架空電氣化火車站裏面參觀吓先.
電氣化火車站大堂冇咩特别.
都有快速通道黎梳導繁忙時段D人潮.
玩吓先.
企咗咁奈都冇人行過,杜拜好多野都係做黎浪費嘅.
呢間士多仔都冇乜野賣.
夠鐘就行番過酒店,執埋行理就上車出發.
見到帆船酒店喇!
呢間珠美拉酒店係喺帆船酒店之前開嘅.
好快就黎到珠美拉灣!
建築於人工島上嘅「帆船酒店」.
咁特別嘅建築物,又係杜拜嘅地標,當然要同佢合照留念.
欣賞完喺杜拜咁靚嘅帆船酒店,上車去食午餐.
今餐係喺金字塔餐廳食自助午餐.
食物都幾豐富.
揾咗位就出去取食物.
北京塡鴨都有.
整番件呢!
食埋甜品生果就飽哂.
食飽出去散吓步.
好似去咗埃及咁.
真嘅唔敢掂,唯有拖隻假囉!
上番車出發去參觀風塔大泥屋.
好快又黎到風塔大泥屋.
呢隻漁船係代表以前當地人係攞魚唯生嘅.
入去參觀吓先.
嘩!嚇得我吖~
大人話要同佢影張合照.
展出當地漁民嘅日常生活.
參觀完風塔大泥屋就去碼頭,登上當地傳統「水上的士 ABRAS」,過對岸行香料市場,黃金街.
上的士喇.
隔離架的士有冇超載呢!
埋咗岸就行去香料市場同黃金街.
D香料唔啱我,所以直行直過,望吓就算.
黃金街賣嘅唔係足金,飾金D成色都唔高,我地叫佢做朱二繩.
你睇D朱二繩幾靚!
金波鞋都有.
逛完黃金街,再坐番水上的士過番去對岸,上番車往全世界最大嘅購物中心商場,順道參觀(外觀)全世界最高嘅摩天大廈「哈利法塔」.
杜拜D建築物簡直係嘆為觀止.
又見到全世界最高嘅摩天大廈「哈利法塔」喇.
落咗車首先我地行入全世界最大嘅購物中心商場.
行到尾就出去一個音樂噴泉廣場,喺果度觀賞全世界最高嘅摩天大廈「哈利法塔」就係最佳地點喇~
商場中間嘅大型水族箱.
音樂噴泉每隔半小時就噴一次,每次大約五分鐘.
夜晚嘅哈利法塔又有另一種睇法.
商場真係好大,逛極都逛唔完.
又到食晚餐嘅時了間喇,今餐係食中東餐.
導遊同我地影張合照.
呢D餅好似京菜D家常餅咁樣,搣開好似個袋咁,然後放D餸入裏面包住黎食.
呢張係待應同我地影嘅.
呢D咸杬真係好咸.
炸羊肉球.
牛肉腸.
雞,牛串燒
須然D食物味道嘛嘛,不過都算幾有特色,乜都試吓囉!
英姐話攞抽提子慢慢食.
唔知係乜嘅甜品.
最尾仲有杯中東茶比我地嘆吓.
食飽飽就喺商場裏面等時間上車往机場.
大姨個樣好似好攰咁喎!
夠鐘上車出机場,寄好行理過埋海關安檢,喺C9呢個閘口等上机.
飛机準時起机,去我地今次嘅旅程第二站「汶萊」.
第四日喺汶萊嘅旅程係點,敬請留意.


text:
老爺係我哋之中最先買嘅, 因為有一個uncle介紹佢, 以前佢哋都會一齊買吓金幣, 老爺向我哋分析過, 嘢只有越嚟越貴, 佢睇過銀嘅價都一路上, 幹時係40幾蚊, 所以買咗少少, 個uncle介紹佢去利記, 買吓買吓先去咗kitco, 因為利昌咩都收, kitco就只收自己嘢, 所以安全計都係去kitco, 咁就多條後路, 因為老爺嘅明句係"銀係唔可當飯食", 所以冇地方收就只可以當束枕頭, 佢每個月出糧都買少少玩吓.
金桔係第二個, 佢見老爺玩得咁開心, 又玩埋一份, 買吓買吓, 而家仲周不時同女友一齊儲吓靚幣, 我就話係因為佢女友行未來奶奶政策, 見我同c9玩得咁開心又玩一份
第三個係我, 開頭都係跟老爺玩玩吓, 不過開頭都冇咩興趣, 自從發現咗lisa先識得揾靚幣買, 因為銀一舊舊, 唔一定會升, 當然係因為我見過個價大跌之後先開始嘅原故, 所以唔係有靚幣, 我都唔會玩落去. 不過呀老爺就話我本沒倒置.
c9就因為同我攞攞吓貨, 就開始埋買靚幣, 仲叫埋啲朋友一齊玩, 所以kitco都應該分啲commission比佢.
最後連未來呀嫂都玩埋一份, 我估都係未來奶奶政策.
所以而家屋企食飯飲茶都會講吓銀, 多個話題都係好.


text: 24歲嘅賭王索爆千金何超蓮,自從回復單身多戀事,重投愛情市場嘅佢裙下之臣輪流轉,有傳內地百億家底富二代劉根森,霍震霆個仔霍啟山都加入爭蓮戰團,繼聖誕日超蓮孖劉根森遊勻珠海同中環,原來兩日後已華麗轉身,去到廣州同啟山撐枱腳,被本報讀者「爆相」捕獲,兩人着黑色情侶裝食嘢,叫到一枱餸,超蓮仲攞手機同啟山分享內容,似乎情非泛泛.有樣有身材有腦嘅超蓮,本月初狠撇疑劈腿嘅吳克羣,回復單身貴族即成搶手貨,裙下之臣都係家族來頭甚猛嘅有錢仔,早前傳出霍英東孫兒霍啟山向超蓮發動猛烈追求攻勢,但一直只聞樓梯響.今日讀者鄭先生透過本報「爆相爆片」報料,27號喺廣州野生捕獲超蓮同霍啟山撐枱腳……去廣州撐枱腳?鄭先生話:「27號下晝大約2點半左右啦,喺廣州天河區嘅炳勝中菜館,見到佢哋兩個入嚟食飯,有架掛廣州牌嘅新款七人車喺外面等.佢兩個坐得好埋,超蓮喺度玩手機,兩個人叫咗成枱餸食唔晒,埋單時侍應攞咗啲外賣盒嚟,超蓮就自己企起身打包,嗰個男人就負責畀錢.」聖誕日當日超蓮先至去完珠海長隆橫琴海洋王國孖劉根森玩機動遊戲,兩日後就改為同啟山上廣州,好忙咁喎!其實早喺本月初,已傳啟山落力出招狂追超蓮;而甚少出席名人活動嘅啟山,收風知超蓮會現身羅傑承投資嘅餐廳周年活動,嗰晚啟山罕有出席希望扮「偶遇」,可惜等了兩個鐘超蓮仍未有現身,啟山先冇癮走人.幸好皇天不負有心人,本周日啟山終得償所願,同心儀嘅女神超蓮喺廣州單對單撐枱腳,反觀聖誕日劉根森跟超蓮同遊珠海時,身邊仍有幾位友人同行.《蘋果》今日聯絡超蓮,可惜到截稿時仍未有回覆,佢媽咪三太陳婉珍嘅私人助理Sandy代回覆話:「超蓮27號係上咗廣州,佢同啟山傾生意,因為何太喺廣州有個哥爾夫球場project,超蓮o依家幫屋企打理生意,嗰日佢哋係傾公事.」問點解搵啟山合作?Sandy話:「霍家喺內地發展好耐,啟山幫家族喺內地發展生意,如果傾得成會公佈project.」問到超蓮同啟山係唔係拍拖?佢話:「何太話一定唔係,佢哋係朋友,世交,唔係拍拖.」


text:
徐:徐子珊
阮:阮小儀
小儀(右)與子珊齊作愛的呼喚,願意做小女人,讓人愛.
開咪放笑彈 氹人開心
阮:你知唔知我哋電台好多男仔嗒你糖,一聽到你個名就話正,森美都話欣賞你,私下亦有讚過你,你有個性感icon,每個男仔都會畀你迷倒.
徐:冇啲咁嘅事.
阮:你其實都幾有特性,TVB藝員好有星味難接觸,你係唯一一個唔係,歌手同電影都得,我唔當你係藝員,雖然你係性感,但認識你時就係好男仔頭好爽,親民又冇架子.
徐:你真係好funny,咁你都好好玩,好少見你唔開心,都知呢個係職業需要,你同森美嘅角色要氹人開心,我識嘅你其實係一個artist,藝術者,只不過將自己某一方面嘅嘢沉鬱咗!
阮:邊個八畀你知?
徐:你同森美on air時好嘈,off咪就好靜,因為已經將啲energy放晒出嚟.
阮:有時人大咗會攰,把聲唔同咗,以前我可以好高音,但已經笑到壞咗,行街食飯唔係幾講嘢,啲人會以為我唔開心,但我唔可能24小時都咁情緒高漲,有機會都會休息吓.
徐:成日聽你電台嘅節目,覺得你好開心,王祖藍都曾經話我有潛質演喜劇,但冇人搵囉,就算做喜劇都係演serious角色,同公司講過又冇人理,其實我某部分可以好豁出去.
阮:記得有次有個舞台劇,森美扮奶奶,講嘢好有鄉音,你夠膽死成個訪問同我哋一齊講鄉音.
徐:嗰次真係好好玩,睇番feedback,都話原來我幾好笑,好有滿足感,大家終於發掘到我另一面.
小儀原來也想過好似子珊一樣去選美.
子珊與小儀分享開心事.
中女不可悲勿為嫁而嫁
當電台主持腦筋當然轉數快,不過於男生面前,小儀卻搖身一變成小女人……
阮:我喺男仔面前係小女人,感情上樂意咁做.以前會忟男友,但經歷過之後,就覺得小女人有着數,我又唔會打男仔,只會哦哦,不停反轉一個問題去問,真係要改.
徐:喺感情上我都係小女人,可能覺得自己係小朋友性格,乜都唔理,唔識得為人設想,以前會覺得梗係對方就我,唔係要我講呀,最好你自己諗到啦,明明問對方想去邊度食,其實自己諗好咗,係有呢啲通病,大個就覺得呢種關係唔健康,真係要溝通.
阮:我都覺得大家拎出嚟講係好事,我有年幾冇拖拍,覺得date緊有啲位好易變成朋友,本身有一堆異性朋友,開始當然希望兩個人一齊,但到咁上下對方就會問你有冇單身女仔介紹.
想搵個老外拍拖
徐:平時工作已經好忙,感情事冇心力去博,唔可以再用幾年時間去培養,好難承受,我唔可以好似正常情侶咁拖手食飯,都好少男仔可以接受,所以我想揀圈外人,如果遇到個啱嘅對象,我唔介意出街食飯畀人影,不過對方介意呢.試過幾次date,對方想送我返屋企,我話唔使,因為驚有狗仔跟.之前有周刊騷擾我家人都會心痛,何況係對方屋企人,人哋未必鍾意,所以我諗住搵老外.
阮:我認為唔好為結婚而結婚,我哋呢啲中女,今時今日唔係可悲o架!呢個年紀有男人錫自己,可以拍拖就拍拖,應該好好享受.為結婚而結婚,身邊太多呢啲例子,順其自然,以前我有set咗25歲結婚添.
徐:我15歲就開始同阿媽講,唔結婚唔生仔,唔係一紙婚書嘅問題,而係關乎一個家庭.
阮:要睇人囉!大家認真相處去生活,緊要過搵一個老公結婚,咁會影響人生,離婚嘅人心理會有陰影,有朋友離婚帶住個小朋友,會覺得冇男人會鍾意,其實唔可以咁諗.
徐:如果將來對象係圈內人我更加唔得,因為件事太過戲劇性,我演戲易投入角色,都信唔過自己,好容易諗到呢樣嘢.
子珊希望找個圈外男友,享受正常的拍拖滋味.
小儀在電台開咪,將歡樂帶給聽眾.
難忍男友拍咀戲
阮:真係畀你搵到呢個人,會點做?
徐:如果搵到段關係係長久,我會選擇離開娛樂圈,係為咗捍衞同呢個男人嘅將來,因為成日演感情戲,知道大家可以拎幾多嘢出嚟,但到真正嘅時候,會覺得呢句對白咁熟嘅,咪係表情A,好容易覺得係咁,會唔舒服,同埋我唔能夠接受男友同其他演員咀,最好唔好啦.
阮:我接受到,要對自己有信心嘛!近排見你畀人影相抱住個小朋友,覺得你會係個好媽媽.
徐:我可以o架……呢種感覺都係近年嘅事,家姐生BB後令我對小朋友都識照顧,有時阿媽行開幾個鐘我都幫到手.咁你會唔會生?
阮:你睇我個臀部咁大就知會啦!但我都係睇對方有冇需要,呢個年代好多人覺得養寵物足夠,媽咪又冇壓力畀我,所以有機會生就生.
細粒係賣點想過選港姐
身形對女性來說尤其重要,個子不高的小儀也曾為此感不快……
阮:以前讀書時會介意,但入行之後發覺原來呢樣嘢可以係自己賣點,大家諗細粒女仔嘅時候就會諗起我,都幾好,有時會諗因為自己形象得到呢份工作,唔係一定香港小姐腳長先吃香,太多呢啲靚女,總有啲搞笑角色.
徐:我唔係走靚女路線.
阮:公司要你走嘛!有人同我講最緊要唔好介意,咁望吓鏡就知係二打六咪安於本分,細個有諗參加香港小姐,話晒我個樣唔差,做唔到冠軍,第3名cute cute地,我自問都OK,嗰個年代會代表香港去日本參賽,冇諗入娛樂圈.
徐:最後你做乜冇參加?去咗電台開咪做節目?
阮:我細個聽收音機,好鍾意林珊珊,因為佢聲靚,都有人話我把聲似佢,曾經選過商台DJ,但落選……不過我都算好彩,後來又迂迴曲折咁成功咗.
Orignal From: 小儀子珊甘做小女人


text:
2015年11月23日星期一
咁都得!?!?
早排整過兩次發糕,兩次都爆唔開!!
第一次整完之後,以為係包泡打粉過咗期,無哂 "威力",所以發唔起,於是走去買過包新嘅返嚟再整過,點知結果都係一樣,真係抓爆頭!! ~X( 左諗右諗,都唔知發生咩事,明明不嬲都係咁整,又無量錯材料,又無做錯步驟,火力又校到最猛,喺無得再諗嘅情況之下,唯有係懷疑包低筋麵粉,印象中之前一直都係用日本粉整,自從買韓國粉之後好似都未整過發糕.好,又試吓買番包日本粉嚟整,睇吓又點!!!
2015年11月17日星期二
冬菇栗子燜麵筋
2015年11月15日星期日
味道‧懷念
唔想講咁多喇,睇咗我個 blog 耐嘅 blog 友就自然明白我點解想同大家分享呢個港台節目!
杏仁蛋糕 Almond Cake
買咗啲嘢收得好得滯,收埋收埋成日都唔記得咗,到發現時都已經過期甚至變壞,做成浪費!前排打開個櫃搵嘢時先同包 marzipan "重逢",真係完全無咗件事呢!!的起心肝,就試吓用佢嚟整蛋糕.
唔知大家有無睇鄭裕玲個節目,有集佢哋入咗間法國有名嘅糖果店買嘢,當中介紹咗一款糖果就係用 marzipan 整成,賣相非常之靚,色彩豐富,但我估食落口就肯定甜到漏!!
素雜菜湯 & 意粉
早前睇港視嘅飲食節目《食的秘密》,其中一集節目介紹到港式西餐,原來正宗嘅羅宋湯係用紅菜頭去煲,當由山東傳到嚟香港後,因當時紅菜頭唔係咁易買得到,所以廚師就改用茄膏去增加色澤.
今次我就紅菜頭同茄膏兩樣都用,所以味道特別濃,特別甜.當然,最重要嘅步驟係先將香料,茄膏,洋蔥等食材用油爆過先加水煲湯,否則煲出嚟嘅湯就唔夠香濃.
2015年11月13日星期五
松露醬 & 魚子醬
之前老表送咗樽魚子醬同松露醬俾我,都搭配過唔同類形嘅食材.
2015年11月10日星期二
橄欖油消化餅
前排世衛公佈,加工肉類食品屬於致癌物質,其毒性相當於石棉,香煙同酒精,初時聽到報導都唔覺得好意外,但跟住聽埋落去,話牛肉,豬肉等紅肉都屬於致癌食品,呢樣就真係有啲 shock,話因為多攝取紅肉脂肪就會致癌.雖然我自己一向都少食,但真係估都估唔到有咁大殺傷力!查實間唔中先食一次加工醃製食品都唔會食壞人嘅,又唔係叫你日日食,都唔使話驚到要謝絕所有加工食品,我成日都話,食煙嘅人未必係肺癌死,飲酒嘅人亦唔一定會死於肝癌,正所謂該死就唔使病,食幾多著幾多都真係整定嘅!!
識整西點的話就肯定知道一定會用到大量牛油,不單只口感鬆脆,仲會增加成品香味,但對我嚟講嗰種唔係香而係臊,所以我已經無用好耐,真係頂唔順佢嘅味道,而且都係屬於動物性脂肪,多食都無益.本來用 margarine 代替就最啱,臊味奶味都無,不過有反式脂肪就仲死得人多,都係盡量少用,所以我整西點盡可能都係用液體油,唔單只係麵包同 muffin,就連餅乾,批底同 scone 我都試過用液體油整,效果有時比起用牛油更加鬆脆,真係好奇怪!
肩頸按摩器
長期性頸膊痛真係好困擾,而且亦確確實實咁體會到以前成日聽到老人家所講嘅 "仲準過天文台",更重要係,頸膊痛亦係其中一個導致到我成日頭痛嘅原因!以前曾經有段時間跟媽咪一齊去做推拿,嗰段時間係成世人覺得最舒服,唔單只少好多頭痛同頸膊痛,成個人都超精神爽利,完全無任何倦意,不過可惜收費極貴,幾百蚊粒鐘,兩個人夾埋做一次就過千喇,所以後來老竇被公司裁員之後,我哋都無再去推拿,因為唔敢亂洗錢,玩唔起!!
老竇都知我長期性頭痛同頸膊痛,所以早前搭個朋友買咗部肩頸按摩器俾我,聽佢講國產貨好似平過韓國貨差唔多一半,超級抵用,但其實講真呀,依家幾多大牌子貨品咪又係 made in China,反而仲要俾好大部份廣告費㖭!!雖然機器始終唔敢人手咁好,但都仲好過無,按摩完之後真係舒服好多,頸膊肌肉都鬆好多.
2015年11月8日星期日
又做義工
老表話我呢排多咗出街 (其實佢意思係話我多咗出外活動),梗係啦,依家大把時間量地同拍烏蠅,吃喝玩樂同 shopping 又唔多啱我,咁做義工就最好不過啦,有意義之餘又可以打發時間,幫到人又幫埋自己,何樂而不為呢!俾著以前,請得郁我呢個宅男都真係唔易㗎!! :D
上次幫 Pinkdot 做義工時,周圍都係英文人,估唔到今次就全場都有好多 "煲冬瓜" 人,因為其實好多台灣同內地嘅 LGBT 團體飛過嚟參加遊行,加上本地好多專上學院都有收內地學生,所以國語人多都唔出奇嘅!反而值得欣賞嘅係見到都有啲父母帶埋自己仔女一齊嚟參加遊行,從小就教識佢哋社會上嘅多元性,對自己人多啲理解同明白,就可以減少誤解同恐懼,繼而減少歧視!
上次幫 Pinkdot 做義工時,周圍都係英文人,估唔到今次就全場都有好多 "煲冬瓜" 人,因為其實好多台灣同內地嘅 LGBT 團體飛過嚟參加遊行,加上本地好多專上學院都有收內地學生,所以國語人多都唔出奇嘅!反而值得欣賞嘅係見到都有啲父母帶埋自己仔女一齊嚟參加遊行,從小就教識佢哋社會上嘅多元性,對自己人多啲理解同明白,就可以減少誤解同恐懼,繼而減少歧視!
訂閱: 文章 (Atom)


text:
2014年9月9日 星期二
[是日踩單車] 港島深夜單車遊
路線: 炮台山 - 山頂 - 赤柱 - 柴灣
用時: 四個多小時
距離: 43.04 KM
日期: 2014年9月8日
相機: HTC ONE
適逄中秋節,有通宵地鐵,所以可以係深夜去踩下港島平日十分多車的路線.今次起點係炮台山道,之後踩去勵德邨,經大坑道,司徒拔道,山頂道同柯士甸山道上到山頂花園.原本以為上到山頂可以睇下有咩景觀,但因為好大霧,咩都睇唔到.
係山頂休息左一陣同葡萄完人地D豪宅之後就出發去赤柱.我地原路落返去,但去到大坑道前嘅回旋處就改行黃泥涌峽道入南區.之後行淺水灣道就好怏到赤柱.去赤柱嘅路除左窄D之外都冇乜特別難嘅地方.途中見到有好多單車人停左係Ferrari個showroom出面影相同聚集,唔知做緊乜.之後,我地踩去大潭都見到好多人踩單車係對面線經過,但就係冇乜人踩去柴灣方向.
到左赤柱影下相,休息下,補給下之後,就一直沿大潭道去柴灣.去到柴灣就坐返地鐵.
位置: 香港香港島
2014年9月4日 星期四
[是日踩單車] 昂坪大佛
昂坪大佛
路線: 東涌 - 昂坪大佛 - 東涌
用時: 六小時左右
距離: 38.03 KM
日期: 2014年8月28日
相機: HTC ONE
是日去挑戰踩單車去大佛.今次條路十分辛苦,因為有大量上斜,仲要唔係普通嘅斜,好多斜路都係1:10以上.但我地都冇放棄,抖下又踩下,零推車,慢慢慢慢咁上,最後都去到大佛.
我地係塘尾路果條村果到食個lunch,然後就開始沿東涌道踩去南大嶼山.東涌道呢段路非常非常辛苦,成條斜路都好斜,冇咩地方會係平D,所以中途我地都要停左好多次先上到伯公坳.有辛苦的上斜,就當然有舒服的落斜,一路向下滑,唔洗十五分鐘就到底.之後,我地就沿嶼南路一路踩,每經一個海灘都落去睇一睇,但因為係平日,所以冇咩野睇.
因為嶼南路都算係一條平路,所以好快就去到石壁水塘,亦即係要面對另一條長斜的時候.羌山道雖然冇咁斜,但因為之前踩東涌道都冇左半條命,所以又係覺得超辛苦.之後再踩埋都好斜嘅昂平路就到昂坪.
係昂坪休息完之後就沿昂平路接深屈路落山,又係唔洗幾耐就到底.之後穿過D村路出返去東涌,途中有兩個地方可以睇到飛機,一個係碼頭,一個係亭,我地係呢兩個地方都停左陣.之後踩多陣就去返東涌.
位置: 香港昂坪
[是日行山] 大欖涌水塘
大欖涌水塘 (千島湖)
路線: 掃管笏(黃金海岸) - 大棠
用時: 四個小時左右
日期: 2014年8月24日
相機: HTC ONE
今次呢條路線係我的朋友推介.佢話上網見到人話大欖涌水塘係香港嘅千島湖,人地D相又影到好靚,所以我地就決定去見識下.
今次係我行過最難嘅路線,因為大部路都冇係地圖上面標示出黎,要靠反覆研究人地的指示同路線黎慢慢摸索下點行,沿途仲要不斷搵絲帶度 (有部分路段絲帶之間距離都幾遠),以免行錯路.除左揾路難,路況本身都唔算太好,上山有D位都要手腳並用先上到.
可是,一切困難都係值得,因為個景真係幾靚.除左睇到千島湖,仲可以遠望到大帽山,赤鱲角機場,甚至中環IFC,所以呢條路線我大力推薦!!!
位置: 香港大欖
訂閱: 文章 (Atom)


text: 胡杏兒同老公Philip Lee(李乘德)喺舊年結咗婚,去完一個悠長嘅蜜月之旅之後,即刻投入工作,0依家又喺無錫拍劇,之後又要去上海做舞台劇,不過杏兒爭取時間同老公Philip見面.早排Philip喺ig post咗啲去台灣參加朋友婚禮兼放天燈嘅相,跟住仲post咗條老婆大人突襲婚宴送驚喜嘅片,嗰陣唔單止現場有唔少人哄,網上有好多人share條片添!估唔到呢件事竟然仲有下文!今日有周刊報道話,原來杏兒當日突襲係因為發現同行有一個富貴巨乳台女Joy做導遊,搞到杏兒好不安,所以犧牲休息時間,飛咗去台灣.身在無錫嘅杏兒,今朝接受《蘋果》訪問,佢話:「佢哋係一大班人去台灣出席朋友嘅婚禮,好明顯佢哋係成班朋友一齊去玩,唔需要太多回應同解釋咁多.Joy係我哋嘅好朋友,人哋都有老公,所以唔好亂咁寫.」講到嗰條突襲婚宴嘅片,杏兒話:「本身我都要去呢個婚禮,只係咁啱要做嘢,我哋唔會因為擔心會有啲乜嘢新聞而唔去做啲想做嘅嘢,不過冇諗過我老公會擺段片上網,總之我哋都唔會理咁多呢啲嘢!」至於佢老公Philip亦於ig貼一行人大合照澄清,仲話杏兒同Joy亦是老友,所以見到段報道之後都忍唔住大笑.最後Philip寫道:「On my side don't worry I will stay strong and not let this affect me or my friendships.」


text:
Aug 16, 2016 (Tuesday)
Jayden 6Y4M3D
Jaylen 1Y4M3D
從自從五歲班下學期同同學仔玩過一次推寶石機之後,
Jayden間中都會要求去玩.
時間許可, Jayden又乖又合作嘅話,
我都會滿足佢要求.
其實我係我心底裏係我自己想玩,
咁大個人先嚟鍾意玩,
真係痴痴地線,
每次都要玩到有大寶石先肯收手.
當玩到見到一粒大寶石就嚟跌落黎嘅時候,
點會忍到手,點會肯收手?
哈哈,我覺得啲寶石好靚呢!
我發覺我自己有少少玩上癮.
見Jayden咁鍾意啲寶石,
我嘗試淘寶淘啲寶石俾佢.
可惜,我搵唔到同寶石機入面一樣嘅寶石,
只係搵到啲類似嘅.
雖然唔係太似樣,但係我都買咗一大堆,
一心諗住買咗大堆寶石之後,Jayden唔會再走去玩推寶石,
可惜,呢個只係我一廂情願嘅諗法,
Jayden依然會話要去“不’寶石,
可能啲寶石要喺部機度跌出嚟先顯得矜貴,嘻嘻!
有時,諗諗吓,我都覺得自己有啲問題,
咁大個人,仲走去同個仔癲.
雖然,每次玩都唔係玩得多錢,
通常200蚊之內,
但係其實好浪費,d寶石又唔係值錢,又冇用.
可能,遲多幾年,諗返轉頭,
我會覺得自己好無聊!
希望我唔會再玩上癮啦!


text:
中石油話係因為有「原油暴利稅」,令上游原油開採盈利下跌,而將原油提煉成石油副產品例如電油,油渣等等,跟住拎去賣都要蝕本,令下游生意出現嚴重虧損,所以兩個因素加埋令盈利增長得咁少.
不 過,呢啲因素就連孫柏文都知,冇理由我以前啲同行個個計錯數.其實,今次業績「不尋常地差」,係因為中石油「不尋常地玩嘢」,抗議國家政策.祖國政府對能 源只有兩個政策,第一就係盡量搵多啲供應,第二就係為了民間疾苦,盡可能控制能源價格.以上政策實行時,就會出現原油緊貼世界市價,令油公司盡量有誘因去 發掘新供應,不過會同時出現石油副產品有價格控制,令提煉嘅單位面對節節上升嘅成本,不過就唔可以調節產品零售價.
但 係提煉單位冇可能無止境咁蝕本,而因為祖國政府唔想放棄電油,油渣嘅價格控制,所以就推出「原油暴利稅」呢個權宜之計,希望上游可以補貼下游.中石油當然 對「原油暴利稅」唔開心,希望可以放寬石油副產品價格限制去解決提煉單位嘅虧損問題,所以就「玩嘢」,話自己嘅盈利增長快速放慢,想畀全世界嘅人一個「中 石油會冇錢開發或買新油田」嘅感覺,去威脅中央.
同行難齊心反對當 然,放寬石油副產品價格限制係所有石油公司都想見到嘅,不過「價格限制」係共產主義者最喜歡嘅概念,唔係咁輕易放棄,所以中石油可能係想迫中央政府去減 「原油暴利稅」.不過減「暴利稅」,有好多提煉業務嘅中石化(386),就一定唔likey,所以就會有中石油打中石化嘅情況出現,而唔係齊心反對石油副 產品嘅「價格限制」.最慘,就係正當油公司喺「原油暴利稅」上角力,最死嘅就係得上游業務嘅中海油(883).最後,噚日應承過今日繼續教花旗國按揭字彙 嘅英文,不過版位有限,聽日先繼續.


text:
之後就排隊入課室,3-4個小朋友一張枱玩玩具,之後老師會逐個小朋友問問題.首先老師同小丸子講早晨,小丸子有回應老師 "早晨",仲點埋頭.之後老師送貼紙比小丸子,小丸子即刻伸手拎,我叫佢要講 thank you,佢都有講.之後老師拎一盤玩具食物同小丸子玩,小丸子接完老師嘅食物就比我,老師叫佢食,佢拎咗香蕉扮搣皮然後食,但老師叫佢比香蕉老師,第一次佢就唔做,佢放返香蕉入藍,我叫佢比雞肶老師,佢就比咗﹗
之後老師同小丸子玩老師未行埋嚟時,小丸子玩緊嘅飛機,老師推架飛機,叫小丸子推返比老師,又叫小丸子推比媽咪,我推返比小丸子叫佢比返老師,佢再推比老師.之後老師拎走個機司,叫小丸子放返入去,小丸子想放入客人坐位,我提佢頭先老師係邊度拎架,佢都即時識得放返原位,老師叫佢要令返好個方向,佢就無做啦﹗第一部份 interview就完啦﹗
第 2部份是做運動,小朋友圍圈坐前排,家長坐後排.起初小丸子唔係好肯坐底,之後老師拎咗隻跳跳虎出嚟成功吸引咗小丸子嘅注意力,同跳跳虎打完招呼佢就坐低啦﹗之後老師就叫佢地起身做運動,要轉轉膀頭﹑扭扭腰﹑轉轉頭﹑拍手﹑踎低﹑起身再跳高,第一 round小丸子全部做齊,第 2 round就無踎低,其餘全部做整,之後老師叫佢地行返埋位,小丸子都第一時間返埋位坐低.其實我覺得小丸子做得非常好,唯一係...佢唔係企係自己個位前面做,佢行出去老師前面做.
之後爸爸話要食早餐﹗
心情唔錯﹗


text:
早前同Lily傾謁講起,蘇施黃喺佢個電視節目 "一粒鐘真人show" 度介紹過一間 cafe 叫做 "Pumpernickel",原來佢一早已經幫襯過,仲話幾鍾意果度嘅環境.我之所以提起呢間舖,係因為喺個節目度見到阿蘇介紹嘅食物都好吸引,尤其係麵包,屬於高纖硬包類,嘩,開正我個瓣啦!於是就同 Lily 傾吓,因為佢都係嗜包之人.
點知有一日佢嚟學琴果陣,佢買咗個 "招牌包" 俾我試,嘩,試過之後真係一試難忘,因為我一向都鍾情於歐陸麵包,特別係硬麵包,所以對佢特別有好感.
其實間 cafe 嘅店名 "Pumpernickel",正正就係指德國地道特產黑麥包.呢個黑麥包果然係招牌貨,"檸些Bu筒".首先個包拎上手已經有"好墜手"的感覺,比一般麵包特別重身,因為用黑麥粉做出嚟嘅麵包,texture係比較密,所以會比較重身.外皮非常煙韌,但又唔似得硬豬仔包個皮咁硬,而且佢仲有一種好特別嘅橘子味道,好清新,唔知係咪落咗橙皮或者檸檬皮之類呢?水果之中,我特別鍾意橘子類,再加上一些種籽仁,口感特別豐富香口,所以呢個黑麥包有齊哂我鍾意嘅元素.
有次行開金鐘,見時間又差唔多接近 6:00pm,於是便到 Pumpernickel 碰碰運氣,睇下仲有冇呢個黑麥包買,因為接近呢個時間所有麵包都會有8折,可能好快就俾人買哂,點知俾我見到仲有幾個喺度,當然立即叫店員俾兩個我啦,其中一個係買嚟俾 Winnie 試嘅,有好野梗會同好友分享啦,我唔會獨食嘅.Winnie 試過都話唔錯,哈哈,都係果句,佢都話得唔錯就真係唔錯o架啦!所以我覺得個包係貴得有價值,8折咗之後又唔係真係太貴啫,10蚊有找,起碼比起 Little Mermaid 啲包平得多啦,而且又夠飽肚,所以連我咁孤寒都捨得買嚟食就知有幾好食啦,如果媽咪係度,佢試過都一定話好食啫.


text:
好開心,今日我同 Winnie "終於" 約到 Miss Cheng 一齊出嚟食 lunch,好耐都無見過 Miss 啦,佢鬼死咁忙,約襯啲時間都唔得,不過都唔可以賴哂佢嘅,咪最衰就係要就 Winnie 囉,佢淨係星期一 day off 先至得閒 (嘻嘻,一於賴落佢度先),我呢啲咁嘅閒人就大把時間都得啦,攪到呢餐飯好似係 "夾硬焗 Miss出嚟食" 咁樣.
Miss 原本話去黃埔食嘅,因為佢 11:00am 係黃埔間柏斯教完,果度又有一間好值得一試嘅西餐廳,不過我話我唔熟果頭,驚住搵得間餐廳嚟已經唔見咗好多時間,你知啦,Miss 個 schedule 咁密,見佢面啲時間好寶貴 o架嗎!於是我就提議不如去尖沙咀,大家都咁就腳,Miss 話咁就約喺海港城間 Double Star Cafe度食啦,先到先等.
Winnie 早到咗,佢話佢大約 11:30am 到,見間 cafe 先啱啱開門,所以成間舖都係得我哋 3個,不過好彩早到咋,一到 12 點零 1點放食 lunch 時,即刻坐滿哂人啦!所以 Miss 同我哋可以周圍坐,周圍影相,好似間舖係我哋開咁,隨便做乜都得,哈哈.
我哋叫咗 3個 set lunch,分別係泰式紅咖哩豬扒配白飯,鮮日本冬菇意大利軟芝士燴芥子雲吞,同埋西班牙腸菠菜燴意粉.個 waiter 問我哋要咩餐湯,我哋問佢有咩選擇,佢話有XX雜菜湯同XX忌廉湯 (唔好意思,老人癡呆又發作,完全無印象啲湯叫咩名),Miss 好似唔係聽得咁清楚,我跟住就話俾佢聽即係平時嘅紅湯同白湯,於是佢就話要紅湯,跟住又唔記得係我定係 Winnie 話俾個 waiter 聽要 3個紅湯,個 waiter好似唔識聽咁,又再重覆問多我哋一次:「咁係咪即係要 3個XX雜菜湯呀?」心諗,梗係啦,唔同XX忌廉湯係紅色嘅咩!唉!!…… 哎喲, Sorry,唔怪得佢嘅,係我哋唔講清楚個全名,誤導咗佢啫,唔好意思呀 waiter 哥哥!
首先上嘅就梗係餐湯同麵包啦.
飲完湯,主菜嚟啦,呢個就係 Miss 嘅意大利雲吞.嘩,好 "精緻" 呀!
再跟住上嘅呢就係 Winnie 個燴意粉.依,隻碟 "好大" 喎!
呢個就係我 order 嘅泰式紅咖哩豬扒配白飯啦 (做乜 Winnie集手都上埋鏡 o架),豬扒腍就夠腍,不過無乜味,啲咖哩就唔係好辣,我嫌佢唔夠香濃,整體無乜特別.
睇完哂我哋 3個嘅選擇,係咪都覺得我揀果個係最 "豐富" 呢,其實平時晏晝果餐我係唔鍾意食飯嘅,不過好多時出街食我都會揀飯,點解?因為實穩陣囉!份量一定唔會小得去邊,你諗吓,連 Winnie 都話啲嘢食太細碟,我都好少聽到女仔會咁講,尤其 Winnie 係食嘢都唔係多嘅人,都會咁形容,咁你話係咪真係 "好大……碟" 啦!
當我想用刀切開舊豬扒時,先至發覺個 waiter 收咗把刀,唔通佢想我好似喺茶餐廳咁用隻叉拮住塊豬扒嚟食?正當我同佢哋講想叫個 waiter俾把刀我時,Miss 先至話俾我聽原來個 waiter又收起咗佢隻匙羹,攪到佢要用叉食,"拔" 唔到啲醬汁.乜呢間 cafe 啲安排咁得意嘅!?
食完 main course,啲 waiter 同 waitress 就埋嚟收走啲餐具,跟住我哋發現枱面上多咗幾隻細叉,於是我哋就問吓個 waitress 我哋個 set係咪包埋 dessert,點知佢話無包 o架.吓,唔包甜品?咁俾三隻叉我哋做乜!!??要嚟撩牙??………… 咁唔緊要啦,可能到咗 lunch time真係好忙,忙中有錯啫,我哋繼續坐喺度傾多一陣先走啦.傾傾吓,waiter哥哥走埋嚟問我哋可以上埋啲甜品未,我哋即刻好顎然,又話唔包甜品嘅!?個 waiter哥哥 clarify 話係包埋o架,點解呢度啲人咁無共識嘅.依,咁喺枱面上果 3隻叉終於都有佢嘅 "生存價值啦 ".
呢個就係飯後甜品 tiramisu 啦!對於我嚟講都有少少奶羶味,不過我都可以接受到.
最後 waiter哥哥問我哋要咩餐茶,我同 Winnie都要咖啡,Miss就要奶茶,waiter哥哥就問佢要中茶定西茶,我同 Miss就立即做出同一個反應:乜 cafe有中茶嘅?於是 Miss 就問佢有咩茶可以揀,waiter哥哥就話有 Breakfast Tea 同 Earl Grey,咁邊隻算係中茶呢?恕我學識淺薄,我真係唔知邊隻係中茶囉!咁我就建議 Miss要Earl Grey,因為 Earl Grey有加佛手柑香料,香氣撲鼻,點知拎到埋嚟一啲香味都無,我屋企買果啲 Twinings Earl Grey 茶包都唔知香過佢幾多倍,香到連 Lily 都頂佢唔順,反哂胃,要同我交換哂啲 Breakfast Tea.至於我同 Winnie 杯咖啡就好濃,Winnie 都叫我落多少少奶先好飲,因為佢知我個胃不嬲都唔係咁好,之但係濃度同味道就唔成正比,either smell ( 聞味 ) or taste( 口味 )都一樣.
臨走前,我同 Miss講呢間嘢咁怪嘅,點知 Miss仲話呢間已經唔算怪,佢有次去過果間 "麻 X 茶 X" 仲怪 (今次唔係老人癡呆發作,係唔想指名道姓啫) ,當佢去到坐低,個侍應就埋嚟幫佢斟水,Miss 就叫佢拎小小嘢俾佢 (呢次又真係發作啦,唔記得係乜,但係就係一樣好濕碎嘅嘢),點知佢就話等佢斟完 Miss 杯水先啦,到見佢斟完水啦,再叫多佢一次拎嘢,佢都話要掛住斟水,如是者叫咗幾次佢都係話要斟水,我同 Winnie 聽完都笑都 "扒" 咗喺度,Miss 心諗:「咁小事咪順手 fullfill 咗個客嘅要求先囉,洗唔洗咁專,淨刻做斟水一樣呀!咁唔醒目,講得難聽啲,唔怪得之佢做死一世侍應!」我嘅回應就係:「哦,佢哋分工分得仔細專門啫,話唔定佢個 post就係專請番嚟斟水呢!」
雖然今次呢間無佢上次果間咁 "神奇",不過 Miss都話呢間啲工作人員都好似 "少咗一條 X ",我就話點只 "少咗一條 X,少咗三條 X o添啦!(因為 Miss 原本話叫我唔好將佢講嘅嘢 post 出嚟,但係我覺得佢嘅形容好貼切,好想喺個 blog度寫番出嚟,所以為咗尊師重道,唯有 X 咗佢,請大家意會吧!)
食完呢餐,我就清楚知道點解明仔用 "XX" 嚟形容呢間餐廳 (今次亦都唔係癡呆病發作,只係想同大家做吓填充題:請根據上文下理,係XX位置填上最適合的形容詞 ,答中無獎,答錯就獎你親身去呢間 cafe 感受一吓啲氣氛,然後返嚟再答過,答到啱為止 ).


text:
整好咗鮮芒果汁鬆餅之後, 就中場休息 15 分鐘,食兩件奇異果蘋果醬多士後,就又繼續開工,整埋個杏仁香蕉蛋糕先.
原本手頭上有兩個香蕉蛋糕 recipe 想跟住做,一個係 muffin 專家 Motonako.A 上次俾我個 recipe,另一個係整餅天后 Vanlily個 Chef Bo 食譜,當我仔細比較兩個食譜,諗住睇吓今次整邊個先,點知發現兩個食譜都好相似,於是我就 combine 埋兩個食譜,變化出一個 Kestrel 自家食譜喇,呵呵!
呢個香蕉蛋糕同之前嘅鮮芒果汁鬆餅一樣焗得咁靚!
材料:
香蕉 2隻
糖 70克
牛油 80克
雞蛋 1隻
高筋麵粉 150克
梳打粉 2克
鹽 3克
檸檬皮茸 一個份量
杏仁條 適量
以上材料份量可約做 5個 muffin.
- 用180 °C 預熱焗爐,與此同時,可放入牛油熱溶同焗香杏仁條.
- 雞蛋拂打成蛋液,香蕉用叉壓成果茸,備用.
- 將溶牛油同糖拌勻,靜止 5 分鐘.
- 之後就加入蛋液同香蕉茸拌勻.
- 篩入麵粉,梳打粉同鹽,加埋檸檬皮茸,用切拌方式拌勻.
- 將麵糊倒入焗模後,放上適量杏仁條,然後放入爐焗約 20 - 25分鐘,當插入牙
簽後抆番出嚟時係乾爽,無麵糊黐喺上面,咁就代表蛋糕已經焗熟.
條咪有啲似「嘉頓孖寶蛋糕」呢?
整俾阿馳同 Winnie 嘅蛋糕就咁睇好似好靚.
但當換個角度就睇到兩個蛋糕都焗到爆哂,麵糊流哂出嚟,因為倒得太滿喇!
因為呢隻蛋糕係用咗整麵包嘅高筋麵粉,而唔係平時用開嘅中筋或低筋麵粉,所以口感唔係鬆軟,而係比較有彈性,再加上香蕉茸就更加濕潤.我個人就比較鍾意用低筋麵粉做出嚟果隻質地喇!除咗香濃嘅香蕉味之外,仲有淡淡嘅檸檬清新香氣同杏仁嘅香味,真係一次味覺享受!
Notes:
- 檸檬皮唔一定要落,只不過見 Motonako.A 嘅食譜有落到檸檬汁,而之前整奇異
果蘋果醬時又有用到檸檬汁,於是就唔好浪費咗個檸檬皮,將表面啲黃色皮層預
先磨定出 o黎.
- 杏仁或其他果仁用之前都要先用白鑊炒香或放焗爐內焗香,否則香味就唔出.


text:
星期二晚 Miss Cheng 打電話俾我,想問我攞個舊同事個電話號碼,可惜我根本無同佢聯絡,俾唔到 Miss,跟住我就順便問佢幾時得閒出嚟,約埋 Winnie 一齊食飯,點知佢話約我星期四喎,但係 Winnie 都仲未好番,所以今次就得我一個單刀赴會.
上次同 Miss 講好咗,以後每次見面都會整一樣嘢食俾佢,但係呢次約得咁即興,又得咁少時間俾我整嘢,一定要整個簡易快手嘅.突然間諗起上星期喺 Louisa 屋企食過佢細妹喺法國帶番嚟嘅 macaron,係用果醬餡代替 butter cream,食落都幾好味,加上之前 Louisa 叫我喺佢屋企自己試整 macaron 時,因天氣太潮濕而做唔到,所以我就想再整多一次,睇吓掂唔掂,如果 OK 就順便送埋俾 Miss 啦!點知真係撞手神,俾我整到裙邊喎,嘩,真係開心死我呀!!!
你哋睇,雖然外型樣衰咗啲,但真係做到有裙邊 o架!
材料:
蛋白 1隻
糖 16 克
他他粉 1/8 茶匙
糖霜 77 克
杏仁粉 50 克
榛子粉 少許
柚子芒果醬 適量
以上材料份量可做 10 件杏仁餅.
食譜由 Ah Sa 提供.
- 先將蛋白,糖同他他粉用打蛋器略為拌勻,之後放入雪櫃內雪 30 分鐘以上.
- 杏仁粉同糖霜過篩 2 次;榛子粉放入焗爐,用 160 °C 焗 3 分鐘至香,備用.
- 蛋白混合物喺雪櫃度拎番出嚟,之後用電動打蛋器打至八成企身.
- 將杏仁粉同糖霜一齊篩入蛋白霜內,用膠刮混合拌勻,直至混合物表面有光澤.
- 唧袋內放入一個直徑 1 cm 嘅唧咀,然後放入杏仁蛋白霜.
- 喺鋪上入爐防黏紙嘅焗盤上唧出約 3 cm 直徑嘅杏仁蛋白霜,灑上焗香榛子粉後,
放室溫 30 分鐘,等到蛋白霜表面風乾.
- 風乾後,將杏仁蛋白霜放入已預熱至 140 °C 嘅焗爐內先焗 10 分鐘,之後立即調低
至 100 °C 繼續焗多 5 - 10 分鐘.
- 杏仁餅出爐攤凍後,搽上適量果醬,再合上另一塊杏仁餅即成.
本來都諗住唔 post 啲相上嚟俾大家睇 o架喇,因為真係唧得勁樣衰囉!
不過唔緊要啦,就當係提供笑料俾大家啦!
焗第一盤時,係跟 Louisa 俾我果個食譜嘅爐溫同入爐時間嚟焗,
但係就全軍覆沒,全部燶哂!因為我個焗爐個爐火係
比較熱,不過都有裙邊呀!
第二盤唧得好少少,始終都係因為蛋白打得唔夠挺,太瀉身喇,
所以好難控制,呢頭唧落去,果頭就已經開始瀉喇!
而呢盤就跟 Rachel 本《為您做甜品》個爐火同時間嚟焗,即刻掂哂!
好彩最終出嚟效果都唔太差啫!Louisa 呢個食譜真係好得,好多 blog 友都要整好多次先至成功整到,但我整一次都算叫做 OK 呀,如果你哋有 click Ah Sa 條 link 嚟睇,你哋就會見到佢已經整過幾次,次次都好成功,仲整得好靚 o添!
兩件 macaron 加一細樽柚子芒果醬,就係今次送俾 Miss 嘅伴手禮.
Notes:
- 可用任何自己鍾意嘅果醬嚟整,不過小弟強烈建議最好用味道較酸嘅果醬,可以平
衡一下杏仁餅嘅甜度.
- 雖然糖嘅用量比較多,做出嚟嘅成品味道亦比較甜,但絕對唔可以隨便減少用糖
份量,因為糖份多寡會直接影響馬卡龍焗出裙邊.
- 於室溫風乾時,一定要乾到完全唔黏手先至可以入爐焗.
你哋亦都可以喺 Facebook Fans Page 度搵我 o架,我間小店叫做 La Cucina di Kestrel 呀,快啲 click 入去做我個 fans 啦!


text:
朋友話想去影青衣油庫,雖然我去過但再去多次都冇所謂啦,約多一位網友,一切準備就緒點知佢就甩底.咁既然想去嗰個都唔去喇,咁就改地方啦.之前我都有諗過去長洲的,落雨搞到去唔到,正好補翻.
目的地是叫做北眺亭的地方,一點都唔難搵,一出碼頭就有路牌.一個鐘都唔駛就到,景觀同想像中有出入.本來諗住可以影晒成個東灣,配合啲屋仔應該好正,可惜山高度不夠,而且亭所在位置有樹阻擋,唯有先試試由樹中間空隙用長鏡特寫一忽先.還可以,陣間真係冇位就來呢度影.
之後沿住樓梯行出啲就可以冇阻咁見到東灣,山高度唔係好夠,而且越出高度越低,長洲變成一條線,取個平衡呢對情侶坐既位置似乎最好,陣間做電燈炟都冇計要在佢地旁邊影喇,依家先搵佢地做model😛
呢個方向冇日落,只好靜待夜景.影晒成個東灣唔靚,就只影一忽,估唔到長洲啲屋係咁密的.天涼有埋海風一啲都唔熱,加上好快天黑唔駛咁夜走.
橫掂有長鏡,同一個位影多張特寫就可以收工.真係大意完全冇留意船期,去到幾乎閂大閘咁滯,好彩趕得及,否則可能要等多一粒鐘唔知做乜.最後要多謝網友介紹咁好食既芒果糯米糍.
又最後,好心wordpress就唔好學Yahoo啦,無端端又搞upgrade,對位難都算,啲相又唔識放大,無奈.


text:
2011年6月15日(星期三)
是日放假, 跟好友玩烹飪...
夜晚我們就等少爺及愛麗詩一起食晚飯啊..
好友知我和少爺努力keep fit
所以好好, 搵素食的餐館
呢間位於觀塘與牛頭角之間的位置
不難找, 加上價錢合理
食物很清淡, 環境清雅
值得一試!
水月林素菜館@觀塘
南瓜翅
好香南瓜味呀, 加上個質感好滑,
湯的濃度適中, 味道又不淡不咸
勁like呀, 我會為咗呢個翅再幫襯囉...嘻嘻
有好多翅呀..嘻嘻.
香荔酥卷
用咗腐皮夾埋芋頭蓉佢炸的
因為我個人唔愛食芋頭, 所以我一定會話唔好食.
但係我都有試食咗一啖
咁佢炸得唔油, 同埋入面的芋頭蓉
真係好蓉, 如果鐘意的芋頭的人
就一定會鐘意.
竹苼紫菜浸時蔬
時蔬我們擇選了菜心, 夠正氣嘛
這個菜看似沒有特別
是真的, 只想說菜心很新鮮及爽口, good.
荷葉飯
見到十枱有八枱都要這個荷葉飯
我們又跟大家了...嘻
嘩..果然沒有叫錯
很香荷葉味, 而且飯不油, 還有是一粒粒的
加上很清淡, 食時有陣陣的荷葉味
好味好香...
招牌水月卷
以為係招牌菜, 一定會好好食...
嗯..點知....唔好食喎...
佢係全件都由 腐皮煎炸出嚟的
食落無特別, 同埋食多件都會覺得好一般
我唔鐘意芋頭的, 都覺得香荔酥卷好食好多
這個失色啊...
咕嚕素球
睇個名, 見埋個樣就知係扮咕嚕肉啦...
但佢特別之處
平時素菜館, 呢個餸多數會用生根呀, 面根嚟模仿
而呢間, 就用新鮮的薯蓉嚟做個
都幾好食, 不過因為佢全部都係薯仔
所以都幾滯, 我建議最好有6個人以上先好order
每人一件至兩件, 就夠了.
呢餐每人都係九十幾蚊
我哋仲有叫到15蚊酸齋
不過我無影相咋...個酸齋無平時出面果啲咁深橙色
食落都無平時咁重味
感覺好好....
有機會, 你哋都不妨試吓啦.
因為呢間啲味淡口, 清淡, 又唔咸, 食落無無精味
我覺得真係唔錯呀.


text:
賤男本色》瞞住Aga林德信偷食大胸女9,792views│2016年06月08日喺MK活地亞倫嘅電影入面,自己嘅好朋友搭上男朋友,好戲劇咩?不過依家真係有單真人真事,主演人物就係林德信同AGA!舊年林德信俾松岡李那飛咗之後,林德信唔夠3個月就火速撻著樂壇女新人Aga江海迦.不過兩個人嘅戀情唔可以曝光,估唔到咁樣做就咗林德信繼續出去瘟女,對象仲要係Aga嘅好朋友!早排林德信背住Aga,偷約呢位好友, ...
賤男本色》瞞住Aga 林德信偷食大胸女
9,792 views│2016年06月08日
喺MK活地亞倫嘅電影入面,自己嘅好朋友搭上男朋友,好戲劇咩? 不過依家真係有單真人真事,主演人物就係林德信同AGA!
舊年林德信俾松岡李那飛咗之後,林德信唔夠3個月就火速撻著樂壇女新人Aga江海迦.不過兩個人嘅戀情唔可以曝光,估唔到咁樣做就咗林德信繼續出去瘟女,對象仲要係Aga嘅好朋友!
早排林德信背住Aga,偷約呢位好友,仲搵幾位朋友做掩護,諗住可以瞞天過海.不過Aga呢位朋友嘅車頭燈,真係黑媽媽都見得好清楚,林德信不時撫摸對方嘅頭髮,又掃人哋背脊.林德信同呢位大波女有時仲離開大隊,兩個慢慢溫馨一番,女嘅仲俾晒反應.
去到咁上下,林德信送走啲朋友,再同大波妹直接返西貢寓所.可憐嘅Aga係呢個時候,仍然蒙在鼓裡! 自己嘅男朋友同好朋友搭上,平時笑笑口嘅Aga,今次真係笑唔出啦!


text:
2014年9月25日星期四
N1 校園生活
兩歲8個月既BBG開始左佢漫長既學習生涯
人細仔仔要揹個咁大個既書包@@
第一次番學, 好輕鬆, 因為頭一個星期有家長陪, 每日番一個鐘
N班每部著運動裝, 我覺得呢個安排幾好, 舒服D又唔驚著錯衫wahaha
等開學禮開始
每班十零人
係佢位會貼上相片, 上午班個妹妹幾靚女, 好想認識下佢:P
放書包地方都有相
課本
茶點三寶, 仲有面包超人杯無影
食茶點前要祈禱, 佢而家都識講曬全部祈禱文, amazing!
自由時間, 可以任玩玩具
肥c9湊仔番學look :P
第二星期開始家長唔可以陪, 每日番2個鐘, 頭一兩日喊得多, 我問佢點解喊, 佢話因為其他小朋友都喊, 所以佢都一齊喊=.=""
老師遲叫佢出黎放學又眼紅紅, 因為其他小朋友走先過佢
放學帶佢飲coke 開心番 (飲少少JAR :P)
間唔中食去M記食雪糕
第三星期就正常番3個鐘, 番學已經無喊. 問番BBG 番學情況都係玩玩具, 唱下歌仔, 食荼點, 去toliet :P
佢識左好多朋友仔, 可以記到佢地個名, 其實番N班真係幾好, 可以識到多D同齡朋友仔, 大家一齊學習玩, 無咁弧獨
推介以下書俾各位媽媽, 佢一位幼稚園老師寫, 內容幾得意, 話俾我地知我地唔知道既校園生活 :)
訂閱: 發佈留言 (Atom)